text:
Riba 8 yüli 2021 tatin 30 kaso aktivo. Awe, 10 dia despues, tin 405.
Mínimal un moshon di desaprobashon e minister di Salubridat Públiko ta meresé. Esaki despues di a demostrá ku e no ta kumpli ku su tarea komo mandatario responsabel pa e kartera di salubridat públiko. Penosamente esaki a bin dilanti ku su èkspreshonnan durante di un konferensia di prensa tokante e krísis di COVID.
Ta inakseptabel ku e minister den un pandemia ta kere ku e tin derechi di pone su bèrdat personal riba e tarea pa kuida salú di e kolektividat, kreando kontroversia i duda inesesario. Di unda a sali ku bo bèrdat (kisas basá riba bo krehensia) ta bin nan promé lugá den un krísis? Kiko por pone ku bo krehensia personal ta mas importante ku e situashon di eksepshon ku bo tambe resientemente a bai di akuerdo pa ekstendé?
E minister mester komprondé ku mientras e komo hende ta liber pa kere kualkier bèrdat, su krehensia personal no por remplasá e bèrdat ku bakunashon ta e manera mas efektivo (94%) segun siensia pa prevení COVID. I, te ainda no tin alternativa pa bakunashon ku ta mes òf mas efektivo. Si e minister ke keda kere den su bèrdat, e por. Den e kaso ei e no por ta minister pasombra e ta un peliger pa salú di tur hende. Staten mester tuma e situashon aki na serio i presentá por lo ménos un moshon di desaprobashon kontra di e minister.
Willemstad, Kòrsou


c: text/html

text:
KUERPO POLISIAL KÒRSOU Informashon relashoná ku kaso di dòbel asesinato.
KOMUNIKADO DI PRENSA 034 / 2020
22 yanüari 2020
Informashon relashoná ku kaso di dòbel asesinato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku e kaso di dòbel asesinato ku a tuma lugá djaluna 20 di yanüari 2020
den Kaya Brisa (komunikado di prensa 029/2020) polis ta pidi bo koperashon.
Kualke suidadano ku den oranan di anochi por tabata trafiká den e área di Kaya Brisa
òf tin kualke informashon relashoná ku e kaso di dòbel asesinato ariba menshoná,
sea asina bon di suministrá e informashon aki na polis.
Por hasi esaki via number di telefòn 917 òf e number anónimo 108.
Ban koperá un bes mas pa asina huntu por solushoná un kaso mas.

robotstxt: allowed

filter: keep


text:
upahkorsou@gmail.com
Na promé lugá, nos di U.P.A.H. (Union di Penshonado pa Adelanto i Hustisia) kier a yamabo BON BINI riba nos website.
Na promé lugá, nos di U.P.A.H. (Union di Penshonado pa Adelanto i Hustisia) kier a yamabo BON BINI riba nos website.
Apresiabel miembro di UPAH,
Antes nos mester a sinta rònt di un radio chikí pa haña kumindamentu di esnan ku tabata studia na Hulanda.
Pero awor’ki teknologia a bai dilanti. Ku un simpel telefòn nos por papia i mira otro, por ehèmpel 5 hende pareu. Pa duna informashon na penshonadonan, direktiva, miembronan di komishon di aktividat i personal a krea un wèpsait i facebook account.
UPAH ke demostrá di e manera’ki ku nos tambe ta bai ku tempu.
Asina huntu ku nos korantnan lokal, lokalisá nos miembronan i tambe laga tur hende sera konosí ku UPAH.
Komo miembro di UPAH Bo tin hopi benefisio i aktividat. Pasa riba nos website, kaminda bo por haña tur informashon relevante.
U.P.A.H. Kòrsou
Adres: Biesheuvel 17, Willemstad, Curaçao.
Telefòn: +5999 738-3636
Email: upahkorsou@gmail.com


text:
Kralendijk – E proyekto ‘Warda mi Rin’ a amplia e kuponan di trabou sosial na Krusada. Mas hende ku un desabilidat físiko òf mental por haña eksperensia den diferente tipo di trabou.
Plenchi di Trabou ta traha huntu ku Krusada riba e programa ‘Warda mi Rin’. E programa akí a krea kuater kupo di trabou mas. ‘Warda mi Rin’ ta brinda yudansa i guia na hendenan ku desabilidat físiko òf mental na trabou.
Seif
Ku e programa ‘Warda mi Rin’ personanan ku un desabilidat físiko òf mental ta sinti nan mes seif na trabou. Di e forma akí ta protehá e personanan ku no por protehá nan mes.
‘Warda mi Rin’ tabatin ocho kupo di trabou, pero for di promé di yanüari 2021 e kuponan di trabou a krese. ‘Warda mi Rin’ tin diesdos kupo di trabou awor. E empleadonan por traha den kuater diferente sektor: Kushina, Pakus, Greenhouse i Paketamentu i distribushon.
Tur e kuponan ta yená. Pa mas informashon tokante ‘Warda mi Rin’ por tuma kontakto ku Plenchi di Trabou na +599 715 8346.
Lesa tambe:
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
KRALENDIJK – Serka kada persona ku detektá infektá ku COVID-19, ta hasi investigashon pa saka afó kon e persona a keda infektá ku e vírùs. Investigashon ta andando ta pa saka afó kon coronavírùs a yega Boneiru. Esaki ta loke Dòkter Marian Luinstra-Passchier di salubridat publiko a menshoná resientemente.
“Nos ta buskando pa sa kon e promé kaso ku a presentá na Boneiru. Echo ta ku e vírùs no a bula ku bientu i yega Boneiru. Coronavírùs a yega Boneiru pa medio di avion. Solamente nos no sa presis e dia, e persona i ku kua kompania di biahe. Nos ta purba pa yega na e informashon aki. Tabatin un kaso ku tabata konosí ku el a bini for di Kòrsou, miéntras tantu e kaso aki ta será. Sinembargo e promé kaso ku a presentá na Boneiru su fuente no ta konosí. E por a bini for di Aruba, Kòrsou òf Hulanda. E informashon ta balioso pa deskubrí kon e vírùs a yega Boneiru. Investigashon ta kontinuá pa determiná e fuente ku a kuminsá ku plamamentu di COVID-19 na Boneiru”, entre otro dòkter Luinstra-Passchier a bisa.


text:
Polis Maritimo a rescata dos persona dos miya pabou di Aruba. Awe diabierna mainta pa 09.50 melding ta drenta via central di polis cu un catamaran lo a bolter pabou di Aruba. Mesora a bay cu e boto di polis maritimo y dos miya pabou di Aruba a bin topa cu e personanan ta drief ariba e catamaran cu e nomber di Guess Who, matricula A-2679.
Pa Cuerpo Policial por resolve mas caso cooperacion y informacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141. Nos ta garantisa cu bo ta keda anonimo.


text:
Awe a cuminsa e prome training di Signs of Safety pa henter e sector social na Aruba.
‘Signs of Safety’ un training desaroya na Australia y cu conoce gran aceptacion y cu bon resultado riba e tema di proteccion di mucha a start awe 1 di april pa prome biaha na Aruba. E mainta a cuminsa cu un palabra di entre otro Prome Minister Evelyn Wever-Croes, Minister di Asunto Social y Labor Glenbert Croes y Daniel Tecklenborg di CEDE Aruba.
‘Signs of Safety’ ta un iniciativa di Bureau Sostenemi conhuntamente cu Wit Gele Kruis. Banda di esaki, Fundacion Respetami a contribui grandi den e planificacion di esaki. E projecto ta wordo financia pa CEDE Aruba conhuntamente cu Gobierno di Aruba. E proyecto ta conta cu un total di 134 participante cu no solamente ta profesionalnan cu ta traha riba tereno social pero tambe den enseñansa, husticia y salubridad.
‘Signs of Safety’ a ser implementa na Estados Unidos, Europa y Asia. E training ‘Signs of Safety’ ta diseña specificamente pa proteccion di mucha y ta diseña door di profesionalnan riba e tereno social pa asina por aplica e miho tecnicanan pa e casonan mas dificil pa loke ta trata proteccion di muchanan den caso di abuso.
Un palabra di EXITO na tur participante cu e training di ‘Signs of Safety’.


text:
Temporada di vakantie ta den porta y hopi di nos hendenan local ta preparando pa bai cu vakantie pronto of ta preparando pa ricibi famia y hendenan keri for di exterior. En conexion cu e temporada di vakantie Departamento di Aduana kier a informa pueblo over di e tareanan cu e ta eherce y pakiko Aduana ta eherce e tarea aki.
Tareanan di Departamento di Aduana
Departamento di Aduana tin dos tarea di suma importancia pa pais Aruba. E prome tarea ta esun Fiscal, cual ta cobra impuesto di entrada y accijns pa asina jena e caha di gobierno.
E di dos tarea di Departamento di Aduana ta esun non-fiscal, cual nos ta jama e “VGEM taken” cu tin di haber cu salvaguardia y protehe e interesnan di pais Aruba.
Departamento di Aduana ta coopera y traha hunto cu otro organisacionan nacional y internacional y ta cumpli cu diferente leynan pa controla y vigila e frontera.
Na momento di importacion di producto Departamento di Aduana ta traha cu Veterinaire dienst, Gezondheidsdienst,Inspectie geneesmiddelen y DTZ pa loke ta trata productonan cu tin di mester di permiso di importacion y tambe ta detene mercancia ilicito.
Departamento di Aduana ta spera cu tur persona preparando pa biaha den e temporada di vakantie por tene cuenta cu e informacion aki pa asina por goza di un vakantie sin preocupacion. Y e yegada na Aruba na territorio Aduanero por bai mas “smooth” posibel sin ningun inconveniencia.
De caso cu tin cualkier pregunta encuanto e trabounan di Aduana of rekisitonan cu tin di haber na momento di Sali for di Aruba manera e rekisitonan na momento di jega Aruba back por bishita nos website www.douane.aw of por tuma contacto via nos emailadres: info@douane.aw of jama nos na telefon 523-8888.


text: DOHA – E fanaticonan di futbol na Qatar lo no por bebe cerbez den stadionan unda cu tin wega di Copa Mundial di Futbol cuminsando otro siman. E benta a keda prohibit, despues di un discusion entre FIFA cu autoridadnan di e pais anfitrion. Asina FIFA ta informa diabierna. E mundial ta cuminsa diadomingo awor. Cerbez no alcoholic si ta permisibel pa benta. Otro lugarnan cu no ta stadionan, por bende cerbez si. E ta un sla pa e compania di cerbez Budweiser cu ta patrosina e mundial aki. E compania madre AB InBev ta paga miyones di dollar pa cada mundial pa derecho exclusivo pa benta di cerbez. Ta un cooperacion cu FIFA cu a inicia for di 1986. Mientras cu e ta un sla, e compania a mustra comprension pa e noticia.


text:
Datonan di pashènt na CMC ta bon protehá i sigurá.
Djaluna, 10 febrüari, 2020
Datonan di pashènt na CMC ta bon protehá i sigurá.
WILLEMSTAD – Seguridat di dato di pashènt ta algu hopi importante na Curaçao Medical Center i ku
nos ta traha duru pa mantené. CMC ke enfatisá ku nos hospital no tin nada di haber ku e insidente di
data di pashènt ku ta riba kaya.
Tur data di pashènt den sistema digital di CMC konosé nivelnan di mas haltu di seguridat i CMC ta
mantené un “backup” di tur informashon na un Datacenter di e nivel mas haltu ku ta éksistí riba nivel
mundial. Akseso na nos ret di dato i sistemanan ku ta “support” esaki tambe kompletamente
restringí loke ta evitá ku por drenta sin identifikashon apropiá. CMC ta uso di varios plataforma di
outorisashon promé ku por drenta den nos sistemanan i ta apliká protekshon kontra akseso noautorisá di email. Ademas CMC tin varios otro medidá di protekshon implementá pa asina mantené e
konfiansa di nos pashentnan ku nan datonan médiko ta bon protehá.


text:
Recent Posts
Accidente pa falta di preferencia na e crusada di Prof. Lorentzstraat cu Emmastraat.
Diasabra atardi a drenta informe di un accidente na e crusada di Prof. Lorentzstraat cu Emmastraat, mesora a dirigi patruya na e sitio….
Polis a bay Wayaca pa atende un problema di famia cu lo a bay for di man!
Diasabra atardi a drenta informe di un pelea bayendo for di man na Wayaca, mesora a dirigi patruya na e sitio. Na yegada di…
[VIDEO] Polis a bay pa Adam cu a sali for di Paradijs bay te na Sividivi
Diasabra atardi a drenta informe di cu tin un persona canando completamente sunu den trahe di Adam den De La Sallestraat bayendo…
Balashi ta reacciona riba e articulo di e sushedad cu a keda riba Linear Park!
En berdad mantene nos isla limpi y bunita ta Balashi su top prioridad, enberdad e lugar a keda sushi y nan a haci nan esfuerso…
Dama turista coriendo auto di huur sin rijbewijs a causa accidente na Sero Blanco
Diasabra mainta a drenta informe di un accidente banda di Vegetarian Delight na Sero Blanco, mesora a dirigi un patruya na e sitio. Na…
[VIDEO] Na Sero Lopes despues di a agredi e dama a stak’e cu un obheto skerpi na su cara
Diasabra madruga a drenta informe di un caso serio di maltrato cu hincamento na Sero Lopes, mesora a dirigi tanto polis como ambulans…
Paranda a tuma lugar na Linear Park pero a laga e lugar tur sushi
Un berguensa total tabata diasabra madruga ora cu deportistanan y tambe hendenan cu ta cuida nan salud a bay haci nan ehercicionan y a topa…
Informe di accidente na rotonde Santa Cruz a bin resulta un vehiculo di un accidente mas tempran
Diasabra madruga a drenta informe di un accidente na e rotonde Santa Cruz, mesora a dirigi un patruya na e sitio. Na yegada di…
Na Paradera chauffeur di pick-up a bandona sitio despues di a kibra borchi ense├▒alacion y bolter
Diasabra madruga a drenta informe di un accidente dilanti Hong Kong na Paradera, mesora a dirigi un patruya na e sitio. Na yegada di…
Ceramento parcial di e parkinglot di La Quinta te cu Coco Loco
ORANJESTAD – Departamento di Obra Publico ta informa pueblo di Aruba en general y specialmente nos automovilista- ypeatonnan cu pa dialuna 28 di november 2022…


text:
Nos ta den e temporada di campaña di mas crucial faltando solamente dos luna pa e cambio di nos pais tuma luga. Candidatonan di Partido MEP, ta yegando mas cerca e pueblo campañando tur dia den barionan di Aruba bishitando hogarnan y lagando atras nos mensahe di speransa. Pero tambe candidatonan ta treciendo e pueblo mas cerca di nan cu diferente Fundraising.
Fin di siman, tabatin diferente actividadnan di MEP. Mientras otro candidatonan a uza nan fin di siman pa sigui campaña den pueblo, otronan a tene nan Fundraising pa asina yuda nan cubri nan gastonan den nan campaña personal y asina tambe duna nan e oportunidad di ricibi e pueblo. Cada actividad, Koffiemorgen, BBQ y benta di cuminda a wordo bon atendi. Y esnan presente por a goza di un dia familiar hunto cu nan candidato.
Nos pais merece un cambio. Pa Partido MEP, nos prioridad ta e pueblo y unabes nos ta den gobierno despues di september 22, nos lo cuminsa traha riba nos plan di solucionnan cu nos ta treciendo den e pueblo. Hunto nos ta logra e cambio.


text:
ORANJESTAD- Diaranson mainta 2 di November, Parlamento a trata e ley di independisacion di Raad van Advies. Esaki tabata un proposicion desde inicio di Gobierno di Gabinete Wever-Croes I na 2017. Na comienso di 2018, Prome Minister Evelyn Wever-Croes a institui un comision “Comissie Versterking Democratisch Bestel”, cu tin como tarea pa traha na fortifica e colegionan halto di estado manera Raad van Advies, Algemene Rekenkamer, Parlamento y Ombudsman. E comision a cuminsa cu e trabounan y a bin cu recomendacionnan con pa independisa Raad van Advies un poco mas. Diaranson mainta a trata e ley aki den Parlamento, cu a wordo acepta unanimamente.
Cu aceptacion di e ley aki, Raad van Advies lo tin e responsabilidad pa apunta nan mesun miembro y presidentenan. Prome cu esaki, Gobierno por a hunga un rol den e decisionnan cu ta wordo tuma, pero cu e cambio di ley, tur decision ta casi completamente den man di Raad van Advies y Gobierno su rol ta netamente pa ehecuta e decisionnan haci pa e colegio di estado aki.
Na momento cu Gabinete Wever-Croes a drenta Gobierno, tabata tin un debate grandi, no solamente financieramente pero tambe pa loke ta e fundeshi di nos democracia y estado di derecho. E tempo ey Gobierno a nota cu Algemene Rekenkamer y Raad van Advies tabata falta miembronan den e raad cu consecuencia cu rapportnan no por a wordo emiti. Un di e rapportnan tabata di e investigacion intenso pa loke ta trata e 6 miljard florin cu a bay den e plan di Bo Aruba, bou gobernacion di Gabinete Eman.
“Esaki tabata un manera di por manipula pa stroba e colegionan halto di estado pa funciona. Si e colegio di estadonan halto no funciona, Aruba no lo tin e check and balances cu mester y ta pa e motibo aki Gabinete Wever-Croes a tuma e decision pa cambia esaki pa asina laga Aruba cu un sistema democratico fuerte na unda tin check and balances”. Prome Minister a duna di conoce.
Prome Minister a enfatisa cu pa medio di e cambio aki, tur e colegionan di estado halto lo tin e forsa y capacidad pa controla Gobierno debidamente. “Ya e ora na momento cu mi sali di politica mi por tin un consenshi trankil cu mi sa cu tur e colegionann aki ta den funcionamento, ta tene Gobierno bou control y cu tin check and balances.”
Gobierno a cuminsa cu Raad van Advies y lo sigui cu Algemene Rekenkamer. Pa loke ta trata e ombudsman, e ley a pasa caba y awor mester ehecute pa Aruba haya su defensor di pueblo. Despues lo sigui cu Parlamento, na unda aworaki nan mes ta trahando riba e concepto y cambionan cu ta wordo proponi pa despues bin cu un ley tambe.
“Awe sigur ta un dia importante pa Raad van Advies y pa Gabinete Wever-Croes cu semper a desea pa bin cu e ley aki, pero prinicipalmente pa henter e democracia di Aruba”, Prome Minister Evelyn Wever-Croes a termina bisando.


text:
Henrique Capriles Radonski
Henrique Capriles Radonski, nasé na Caracas, 11 di jüli 1972, ta un politiko y abogado Venezolano. E tabata alkalde ("burgemeester") di Baruta, un municipio di Caracas, di aña 2000 te 2008. Na 2008, ela keda eligí komo gobernador di e estado Miranda. E ta un di e fundadónan i lidernan di e partido politiko "Primero Justicia".
Capriles tabata un kandidato pa presidente di Venezuela den elekshonan di 2012, i a pèrdè kontra di presidente Hugo Chávez. Edukashon tabata un di e temanan mas importante den Capriles su kampaña. Den elekshonnan presidensial di 14 di aprel 2013, Capriles a pèrdè kontra di Nicholás Maduro. Capriles a rechasá e resultadonan di e elekshonnan, yamando pa un rekonteo di e votonan. Presidente Maduro a bai di akuerdo ku un auditoria. Na 11 jüni 2013, un auditoria di tur e votonan a konfirma Maduro komo ganadó.
E estado Miranda ta e uniko region di Venezuela ku ta partisipá den e programa PISA de OCDE.[1]


text:
Mi a sigui e rueda di prensa di minister Schwengle, y mi tin di admiti cu mi “gemoed” a casi yena ora mi a wak e minister ta declara cu e no lo bay tin weekend ni tampoco vakantie mas ora e bay fungi parttime como longarts.
Mi tin di admiti tambe cu mi mester a seca un lagrima ora e minister a laga sa cu e no sa si e lo por cumpli cu su trabou como minister y esun di longarts, y cu e lo tin un decision hopi dificil pa haci si e yega na e punto aki.
Unda tur e “bravour” a keda diripiente di un minister cu a bisa di kier bira fulltime politico y cu lo e haci su maximo esfuerso pa defende e derecho di e patient pa un mihor cuido.
E minister lo a ripara cu e a faya como minister y awor kier regresa, y asina perhudicando un yiu di tera cu SÍ kier traha como longarts.
Ta obvio cu e minister ta gusta tira culpa riba otro hende, pasobra den su declaracion e ta laga sa cu mucho hopi patient ta wordo referi na un longarts na Aruba, implicando cu e dokter di cas no sa su trabou, y cu e patient ta exagera su keho pa e yega cerca un specialista.
Straño ta cu e minister den pasado como longarts tabata papia otro “lenga”, indicando cu mester mucho mas specialista na Aruba, esaki ta dia cu ela traha un manpowerplanning tempo cu e tabata traha den HOH. Y esaki ta documenta.
By the way, lo ta interesante pa sa kiko e lo bay haci ora e haña su retiro como minister door di pueblo, pasobra lo tin dos longarts trahando na Aruba, y no lo tin trabou p’e tampoco. Of lo e bay despedi e colega di Surnam cu awor aki a reemplase?
Den su declaracion ela bisa cu 60% di e patientnan cu ta bay longarts, ta bay pa Asma of COPD, cu un huisarts mes lo por wak. Y na Merca solamente 5% di e tipo di patientnan aki ta bay un longarts. Si esey ta e caso, anto de facto ta 1 longarts so mester na Aruba. Esaki ta completamente otro cu loke e mes a pone den su manpowerplanning. Dicon un cambio asina grandi?? Ta un hustificacion e ta busca pa stroba dr. Lejuez-Becker bin traha na Aruba?
Den mi concepto no tin ningun hustificacion pa AZV no ofrece dr. Lejuez-Becker un trabou como longarts na Aruba.
Banda di e aspecto un poco humoristico y hopi insincero den su declaracion, tin algo hopi serio cu ela bisa cu nos mester tene debido cuenta cune, esta na unda ela bisa cu e lo bay traha tur dia despues di trabow, den weekend y alabes den su vakantie. E pregunta ta cu si esey no por ta un peliger pa e patient, door di e cansancio di e minister?
Loke sr. Schwengle tin di haci, ta laga su ego un banda y haci pueblo un fabor y baha como minister.
Ya e no ta un peliger pa pueblo, ni como minister ni como dokter.


text:
Prostat
Prostat ta un klir den kurpa di hende hòmber. Prostat ta den parti abou di barika, e ta lora rònt di e tubo di orina. Ora un hende hòmber ehakulá, su simia ta sali den e líkido ku e prostat ta produsí. Por kousa problema di orinamentu ora e prostat krese òf bira grandi.
Ta konsehabel pa un hende hòmber ku a kumpli 50 aña hasi un chèkòp, ku ta inkluí un èksamen rektal, serka su dòkter un biaha pa aña. Ora un prostat hincha òf krese no ta probabel ku e kousa ta un kanser; mayoria di bia e kousa ta benigno.


text:
Kralendijk- Resientemente a pasa e promé hipotek ku un garantia na ofisina di notario Mr. Kenneth Arends. E hipotek a keda duná pa Maduro & Curiëlsbank Bonaire N.V.
Ku un garantia di Hypotheek Garantie Bonaire (HGB), un kumpradó di kas tin mester di ménos kapital propio i tambe ta nifiká ménos riesgo pa esun ku ta duna e fiansa.
E HGB ta similar na loke tin na Hulanda den forma di National Hypotheek Garantie (NHG). E garantia ta impotante pa sòru ku mas hende por yega na un kas propio. A traha basta aña riba introdukshon di e sistema di garantia pa Boneiru.


text:
James Finies
Presidente
I kordinado Fundashon Nos Kier Boneiru Bek
Plasterk den reunion di 2de kamer di 15 mei ultimo riba preguntanan di kamerleden ta bolbe enfatisa ku e jamada di e poblashon pa un referendum na St Eustatius I Boneiru riba e struktura estatal ta legitimo I ku e islanan tin e derecho di autodeterminashon I ku nan por tene un referendum ora nan ta desea I tambe ku Hulanda no tin mag di disidi riba nan futuro.
Awor ta bira mas kla ku nos problema no ta sinta solamente na Den Haag Hulanda pero e ta aki den nos konseho insular, kaminda Sr Booi I su grupo I ku koperashon di Sr Santana na un manera dictatorial ta kita e derecho aki for di e pueblo di Boneiru votando pa para e proseso di referendum ku tabata kanando den bon direkshon I tabata dunando senjal ku porfin Boneiru den den proseso di union I rekonsiliashon.
Nos ta bolbe mira ku ta parse tin algu ku no ta logiko o ineksplikabel ta tumando luga den seno di koalishon ku ta bai kontra asta di Hulanda su posishon ku ta nos mes komo pueblo mester disidi den un referendum riba nos futuro I e grupo di koalishon ta sigui disidi ku ta n n lo tin ku disidi I no kier laga pueblo ku ta pueblo su derecho ekspresa su deseo pa medio di un referendum. Esaki ta bolbe kambia e rumbu di union I rekonsialiashon I ta bolbe hiba nos na divishon ku no ta sirbi nos pueblo na e momentunan aki den nos historia.
Un biaha mas nos ta hala atenshon di e grupo di koalishon ku no por sigui riska futuro di Boneiru di e manera aki, pasobra un bes aki ta bini elekshon di eilandsraad na mart 2015 I e ora ey segun estadistika I nos tur por eksperiensa ku nos mes ku Hulandes Europeonan ku a bini Boneiru despues di 2004 bini te awo na un margen 400% kompara ku Bonerianonan ku ta 25% I a bira mask u nos mes, I mas ku lo sigui drenta te ku dia 18 maart 2015 tur lo por vota. I esaki lo por nifika ku despues di elekshon nos futuro lo no por ta den nos mes man nunka mas, pasobra demokratikamente skohe pa nan mes hendenan nan lo por ta den konseho insular I den koalishon huntu ku otronan ku no kier duna e pueblo su derecho di ekspresa su deseo I hamas lo por bini un referendum pasobra nunka nan no tabata ke esey.
Ta bolbe bai un jamada dramatiko na koalishon pa rekonsidera I sostene oposishon ku a keda ku mesun puntu di kier union, I den union ku e meta na bienestar di Boneiru I huntu ku e pueblo ban pone tur e puntunan ku nos kier kambia I drecha , I mas importante trese nos gobernashon I desishonan I tur kos ku nos a perde I tin dercho riba dje bek.Pues ja nos tin sufisiente informashon I eksperiensa I asta raportnan, den un modelo I ban huntu komo Boneiru, tur partido politico I gruponan ku stima I kier Boneiru I su habitantenan bon i ku tin e derecho di autodeterminashon komo eskoho pa status nobo den Reino, ja ku Hulanda a deklara si e pueblo skohe un otro status den Reino nan lo tin ku respete I lo kopera I juda nos ku esaki pasobra ta nan responsabilidat.
Kiko nos ta warda anto ta pa elekshon jega I despues, ku ta otronan lo por ta bai disidi riba nos futuro, i nos a perde e oportunidat uniko aki pa uni komo pueblo Boneriano I logra un futuro ku nos tur ta desea pa Boneiru?


text:
Kralendijk- Despues di algun tempu di preparashon, ta mustra ku aeropuerto Flamingo ta bai haña su propio fasilidat pa por tèst biaheronan ku ta yega e isla riba presensia di e virus di Covid-19.
E fasilidat pa tèst biahero, ta hopi importante pa por trese bèk buelonan direkto for di Merka, ku te asina leu no por baha na Boneiru sin mas.
Negosashon entre Boneiru i Hulanda, sinembargo, ta hasiendo e fasilidat nobo aki un realidat. E sentro di tèst lo mester kuminsá funshoná dia 25 di mei próksimo.
E fasilidat na airport lo bai wòrdu manehá dor di e mesun kombinashon ku ta funshonando bou di BonaireSafeTravel awor, ku ta e kompania Hestia CVC di hulanda, huntu ku BonLab.
Síntoma
Direktor di Hestia, Xander Schurink, ya pa algun tempu ta boga pa tèst hende na yegada, i no (solamente) promé ku nan biaha. Segun Schurink, eksperiensa ta mustra ku tin biaha e pasahero no ta tèst positivo na komienso di e biahe, pero ora e yega si e tin síntoma. Pasahero ku ta tèst positivo na yegada, lo mester bai den karentena.
E desaroyo di un fasilidat pa tèst hende na BIA, ta wòrdu mirá komo esensial pa por traha riba rekuperashon di e turismo, spesialmente turismo for di Merka.


text:
Kralendijk- Ku e yeganda di 11.700 bakuna adishonal, tin a posibilidat di bai bakuná mucho mas lihé ku tabata e kaso te ku awor aki.
Banda di e echo ku ta bai instalá mas linea pa pasa angua, tambe ta bai subi e kantidat di dianan ku ta bakuná. Ta asina leu, tabata bakuná djaluna, djamars, djaweps i djabièrnè na Playa, i djarason na Rincon.
Awor aki lo bai ofer na bakuná durante 6 dia pa siman i alrededor di 500 persona pa dia. Esaki ta nifiká ku den 1 siman lo por bakuná kasi mesun tantu hende ku a bakuná te asina leu.


text:
Otro presentacion di un candidata nobo cu lo bay riba lista di partido AVP pa eleccion di dia 25 di juni proximo. Ta trata aki di Otami Thomasia, maestro di scol y cu 34 aña di edad, ta trahando pa algun aña caba den enseñansa na Pieter Boer College.
Su decision pa drenta politica y duna un man na desaroyo general di e pais, a surgi despues di a mira tur locual nos isla y nos cuidadanonan ta pasando aden diaramente, no solamente dor di e pandemia di ultimo aña pero tambe pa falta di un maneho adecua di un gobierno cu no tin vision.
Sin duda na momento cu pueblo tin un gobierno cu no por cumpli cu tur loke el a priminti, cu no por a ehecuta e desaroyo cu tanto el a sigura cu e lo percura p’e, ta surgi situacionnan di incomodidad y di hopi problema pa tur hende.
No solamente cu e gobierno cu pueblo tabatin confiansa cu e lo bay atende cu tur asunto di henter pueblo, a impone cantidad di medida cu a hinca hopi famia den un situacion financiero hopi delicado y na mes un momento previligia “friends and family”.
Otami Thomasia ta mustra cu el a sinti un necesidad grandi pa lanta para, halsa su voz y bisa TA BASTA! Otami: “Aruba ta sclama pa ayudo y mi ta kere cu sigur mi persona lo por fungi pa duna un aporte pa logra un miho bienestar pa nos pueblo. Aruba mester di hendenan cu ta pone man na obra den e tempo dificil aki, cu kier yuda den e proceso di rescata un pais cu ta den crisis serio y mi persona ta sinti cu mi compromiso ta cu mi pueblo y pa e motibo aki tambe, mi a tuma e decision di drenta e arena politico y pa uni mi mes cu partido AVP.”
Den pasado AVP ya a demostra cu semper e a hiba nos isla padilanti, a percura pa un desaroyo progresivo, caminda tur hende ta conta y esaki lo no ta prome biaha cu AVP lo ta dilanti otro reto grandi asina aki y manera semper como partido, AVP semper a percura pa cumpli cu necisidadnan di pueblo.
E vision di AVP, e determinacion pa semper sirbi interes di pueblo, ta tur locual cu mi tambe a haci y semper mi ta haci’e cu amor, pasion y dedicacion. Mi ta mayor, mi ta maestra, mi ta deportista, mi ta coach y na mes momento un “influencer”.
Awor den mi carera politico cu partido AVP, lo mi para pa igualdad den formacion social, den enseñansa y den desaroyo economico pero na mes momento nos lo busca tambe solucion practico pa duna deporte su balor berdadero, cual sigur lo aporta na bienestar di un desaroyo sano di y pa nos hubentud.
Ban uni y enfrenta e crisis aki como un pueblo Arubano uni bou di un gobernacion responsabel, manera semper partido AVP a duna pueblo,” Otami Thomasia a declara ayera nochi.
El a termina mustrando cu “Otami’s on e mission with a vision.”


text: Un polítiko o mandatario di buena fe sa ku ora su pais ta bankarota esei kiermen ku no por paga pa importashon di merkansia i servisio, ku plaka den sirkulashon ta bira skars, ku e sistema bankario komersial ta kai den otro i finalmente ta yega na un situashon ku no tin konfiansa, ku gobièrnu no por paga su debenan (kompletamente). Pues un situashon sumamente penoso ku tin konsekuensia pa bo presupuesto, balansa di pago, ekonomia i empleo kondusiendo na fuga di kapital i prinsipalmente deterioro di e situashon sosial. Nos pais no ta bankarota. Ta remarkabel kon e arkitéktonan di “voodoo finance” a ninga ku nos tabata den un debakel finansiero ku a kondusí na un ‘aanwijzing’ di Ulanda na 2012, pero ku awor ta grita ku nos ta bankarota, miéntras nos no ta. Tambe ta normal ku un polítiko o mandatario di buena fe ta bringa pa su pais no keda deklará bankarota loke normalmente ta keda hasí dor di instanshanan internashonal i independiente manera Standard and Poor Moody’s i IMF. Aki, sin aparente sosten di Banko Sentral, Ministerio di Finansa, CFT i sektor privá ni institutonan internashonal, e Promé minister temporal ta sali deklará nos pais bankarota. Ta masha importante pa Staten den un reunion urgente yama tantu e Promé minister i minister di Finansa temporal, pa nan bin splika nos situashon. Ta importante ku ta tende opinion di entre otro nos ekspertonan finansiero di Banko Sentral, CFT, Ministerio di Finansa i tambe e Asosashon di Bankeronan Komersial. Tambe ta importante pa nos traha i yega na un ofensiva pa informá internasionalmente kiko a i ta pasa na Kòrsou. No por tin duda ku e lokual e minister a sali bisa ta devastador pa nos klima di invershon i desaroyo sosio-ekómiko, prinsipalmente pa e hòmber humilde ku ya kaba tin’e difísil. Atrobe nos ta mira kon devastador ta ora bo laga finansa den man di hendenan ku sa tiki di e materia aki.


text:
Diamars 22 di november 2022, lo bay tin e elecion pa bestuur nobo di Aruba Sports Unie (ASU). E elecion a cuminsa luna pasa caba cu e elecion pa e presidente di ASU. Señora Soraida Boekhoudt di Aruba Domino Bond a gana y ta e presidente nobo di ASU.
Muy probablemente esaki no lo a cay den bon tera cerca e miembronan di bestuur y mesora a schors e reunion. Despues di casi un luna e bestuur a yama e reunion atrobe y diamars awo lo tene e elecion pa bestuur nobo di ASU.
Mientras tanto algun dia pasa a cuminsa circula un audio/video riba red social, cu ta mustra den direcion di un corupcion deportivo hamas bisto na Aruba.
Den e audio por scucha con un di e miembronan di bestuur di ASU actual ta trata na influencia e elecion di mayan, mandando un voice pa un of mas persona cu tin derecho di voto, por scucha claramente con e lo fix algo pa e persona aki, door di scrap un debe pendiente cu ASU, e esaki ta djis pa acambio e haya su voto. Locual e miembro di ASU ta bisando e persona, ta mustra claramente cu ta trata aki di soborno.
“Ruman mi ta bay papia cu bo señora awe atrobe. Mi ta bay papia cu bo señora awe. Bo sa cu nan ta bisabo, cu ora tin candela y bo kier sali sin kima, bo tin cu haci un par di cos. Dus awo abo cu bo señora ta vlam grandi, cu ami tin cu page. Mi ta bay dun’e un oferta ki gewoon, bise gewoon, mi ta bay kita e debe cu tin di ASU, clean bo gewoon hacibo limpi limpi. pero jaa bo tin cu sigurami algo si. jaaa mi ta bay bise, con cu bay bin, Jerry a catch e message di bo ayera si.. E la catch’e cu e mester traha un tiki mas cu su hende nan y stop di h..e. lijm riba hende cu no ta duna nos un c..o, tur cu ba lijm riba dje, tur ta hinca dede den bo c.l.”
Cumpramento di voto a sosode tambe riba nivel mundial, algo similar a sosode den FIFA. Na mei 2015 a tuma luga e di 65 congreso di FIFA na Zürich, Switzerland. E congreso aki tabata pa elegi un presidente nobo pa e organisacion mundial di futbal. Durante e congreso 7 funcionario di FIFA a wordo acusa pa FBI, como sospechoso di corupcion, labamento di placa y soborno.
E elecion pa presidente di FIFA na 2015 a wordo influencia, door di varios e funcionarionan di e organisacion cu a soborna varios persona cu tabata tin derecho di voto. Despues di e elecion principalmente e asociacionnan di futbal Europeo a exigi pa e presidente cu a wordo elegi durante e congreso aki, Sepp Blatter tuma su retiro. Na comienso e no kier a rasona, pero despues e mes a dicidi di retira, mirando cu e no por a conta cu e apoyo total di asociacionnan di futbal rond mundo.
Despues di 7 aña un miembro di bestuur di ASU ta haciendo algo similar, door di trata na soborna un of mas persona cu tin derecho di voto pa un bestuur nobo di ASU.


text:
Kerido kompatriota,
E pandemia di ‘Corona’ un bes mas a gòlpia nos ku forsa e aña akí, ounke di forma distinto. Desafortunadamente, hopi di nos tin di paga un preis haltu pa esaki. Pa hopi empresario a resultá difísil mantené nan negoshi habrí a pesar di e sosten ku gobièrnu a bin ta duna. Empleadonan regularmente a haña nan ta risibí ménos entrada pa asina entre otro por baha gastu di gobièrnu i di empresanan. Muchanan ku ta bai skol a pèrdè basta lès, miéntras ku nos studiantenan tambe a haña nan ta keda pa largu tempu nan so den nan kamber leu fo’i kas. Pa no papia mes di nos sektor di kuido ku te ainda ta bou di basta preshon.
Sinembargo, durante e aña akí ku ta serka di kaba, nos a deskubrí formanan nobo pa uni a pesar ku e pandemia a tene nos mas separá di otro ku loke mi a deseá di mira. Esaki, brindando amor pa otro. Pasó amor a demostrá di por vense tur klase di kontratempu! Amor pa famia i amigu por salta kualke barera i salta kualke distansia. Dios grasia ku e teknologia di awendia tambe ta aportá hopi bon den situashonnan manera esaki. Di e forma akí nos a demostrá nos mes di ta kapabel pa huntu logra manehá e krísis akí, kuidando nos mes i kuidando otro. No solamente riba tereno di salubridat, pero tambe pa ku nos seguridat i bienestar. Esaki ta algu di apresiá, sigur awor na okashon di Pasku.
E desafionan ku Kòrsou ta enfrentando ta grandi; e abismo di pobresa a bira pió debí na e pandemia, tin hopi inseguridat riba merkado laboral, falta di invershon, eskases den sektor sosial, falta di kumplimentu den prestashon di servisio públiko i e deterioro di loke nos muchanan mester presta den enseñansa ta motibu di preokupashon.
E gabinete ku na yüni a asumí e kargo, ku na kabes Promé Minister Pisas, tambe ta konsiente di tur e desaroyonan akí. Gobièrnu ta trahando enérgikamente pa implementá e akuerdonan ku a sera ku Hulanda den kuadro di e Pakete Pais, o sea, e Landspakket. Esaki ta algu ku nos tur por mira i konfirmá, i ta bon pa nos apresiá. E krísis di ‘Corona’ a mustra kuantu nos ta dependé di otro, no solamente nos komo pueblo di Kòrsou, sino tambe komo pais huntu den Reino, i asta komo parti di mundu. Nos a rekonosé esei i nos ta trahando duru na tur dos banda di oséano pa, mediante kooperashon denter di Reino, kombatí e krísis i krea un pais resiliente a traves di desaroyo i reforma. Respetá i konfia otro ta nifiká ku e dependensia ei ta un fortalesa kaminda por yega na e sosten nesesario. Esaki ta mustra un bes mas ku denter di Reino tin muchu mas di loke ta uni nos ku loke ta separá nos.
E aña akí, nos isla a bolbe mustra generosidat i solidaridat. Vários kompatriota a komprometé nan mes desinteresadamente ku un bon kousa. Bunita ehèmpel di e kompromiso akí nos por a mira durante bishita resien di prinsesa Beatrix na Kòrsou. Ta trata aki por ehèmpel di:
- Oscar, un yònkuman di 10 aña, ku spontáneamente a tuma e kurashi pa yuda salba bida di un flamingo ku despues a risibí e nòmber Oscar;
- e esfuersonan kontinuo di organisashonnan kontra violensia doméstiko i abuso di mucha;
- i tambe e inisiativa di residentenan lokal pa huntu krea un hòfi den bario ku awor ta produsiendo fruta i bèrdura fresku tur dia.
Tur e ehèmpelnan akí, ni maske kon grandi òf chikí, ta kontribuí grandemente na e espíritu i nifikashon di Pasku. Ta ehèmpelnan ku ta pone mi sinti orguyoso komo boso gobernador i ta kosnan pa nos tur tambe tesorá.
Nos libertat individual ta sigui limitá debí na e medidanan ku a tuma den e lucha kontra e vírùs di ‘Corona’ i ku obligatoriamente nos mester kumpli ku nan, kual tin be por tin konsekuensianan grandi pa nos. Awor ... na lugá di sufri, nos por disidí pa huntu aseptá i prosesá e limitashonnan akí! E ora ei e karga ta bira ménos pisá. Libertat tin su nifikashon esensial si huntu nos por eksperensi’é i us’é na bienestar di otro, en partikular na bienestar di henter komunidat di Kòrsou. Ta yega e dia ku nos lo por bolbe interaktuá manera kustumber ... ku welanan por karga nan ñetu riba skochi, ku nos por bai misa, Snoa, mòskei i tèmpel sin restrikshon, gosa huntu di un bunita espektákulo i evento deportivo i selebrá tur loke nos ke den libertat total. Hustamente e tempu akí di aña ta eksigí mashá di nos tur, pero mi ke pidi boso pa sigui perseverá. Mi ta spera aserka ku mi por konta ku boso tambe pa yuda redusí e vírùs na Kòrsou. Ta na interes di nos tur; tantu di e personanan enfermo òf frágil komo di e hendenan ku ta pèrkurá pa nan sernan kerí.
Huntu nos ta warda yegada di e aña nobo, ku e speransa ku na 2022 i den futuro nos por bolbe brasa otro plenamente!
Mi kasá Herman i ami ta deseá tur hende, unda ku bo por ta, i kual sea bo sirkunstansia personal, un felis Pasku!
Manera semper, mi pensamentunan i kurason ta ku boso.


text:
Kralendijk- Ta notando un kresementu den interes di hende na Boneiru pa bakuná nan mes. Entre djabièrnè anochi i djaluna anochi no ménos ku 1349 hende a registrá pa bakunashon.
Lógikamente esaki tin di haber tambe ku e echo ku a habri registrashon awor pa tur hende for di 18 aña. Te asina leu solamente hendenan riba 60 i hende ku algun kondishon médiko por a registrá.
Djaluna a sera ku un total di 363 hende ku a keda bakuná, di kual 221 a pasa e promé angua i 142 a pasa esun di dos.
Awe den parti mainta tabata tin algu di aglomerashon dilanti di kompleho deportivo Jorge Nicolaas, pero atardi ya tur kos tabata hopi trankil.
Positivo
Hopi di esnan ku a bakuná djaluna tabata tin komentario positivo. “Mi no a sinti nada di e angua”, asina un persona ku a kaba di bakuná a konta AworBonaire. Tambe hopi hende ta positivo tokante e echo ku e organisashon na e lugar di bakunashon ta bon, i ku tur kos ta kana hopi ‘smooth’.


text:
Kralendijk- Riba djaluna 12 di aprel 2021 akohida pa mucha i skol ta habri atrobe. Esaki a bira posibel despues di un desishon di gezaghèber Edison Rijna riba konseho di Tim di Maneho Insular.
Awor ku Boneiru ta na nivel di riesgo 6, mester duna lès di gemnastik pafó. Na enseñansa avansá ta organisá lèsnan di tal manera ku muchanan por tene distansia di 1,5 meter. Na skol básiko esei no ta nesesario.
E vírùs di corona ta plama na Boneiru, e isla tin awor prinsipalmente e tipo britániko di e vírùs. Ta transmití e vírùs akí mas fásil. Mucha ta kontagiá otro i adulto ménos rápido ku adultonan entre nan. E último simannan durante e tempu ku skol tabata será, a bakuná dosentenan pa redusí e posibilidat pa e vírùs plama i oumentá siguridat na skol.
1.5 meter
Ta importante pa na skol tur hende tene nan mes na e reglanan di corona. Kaminda ta posibel, adultonan i alumnonan riba 12 aña ta tene 1,5 meter di distansia, nan mester laba man regularmente, no mishi ku wowo i nanishi i nister òf tosa den èlebog. Mayornan no por ta na skol mas ku ta estriktamente nesesario.
Skolnan i akohidanan pa mucha mes ta informá mayornan di alumnonan ku nan ta habri atrobe. Ademas kada skol mes ta determiná di ki manera e skol ta habri atrobe. Banda di e reglanan general di corona, e skol por pone otro regla tambe ku ta pas ku e skol ei. Último tempu nos ta mira ku e kantidat di infekshon ta baha na Boneiru. Ora skolnan habri atrobe, por sosodé tòg ku tin infekshon na skol. Pero ku e eksperensia ku skolnan i Salubridat Públiko a haña kaba, ta posibel pa aktua rápidamente.
Kontagio
Den kaso di un kontagio por tuma e medidanan korekto sin bai na sera klas òf skol si no ta nesesario. Salubridat Públiko a pone riba papel pa skolnan kiko nan por hasi si por ehèmpel un dosente ta infektá, òf ora un mucha tin fèrkout. E departamento ta keda den kontakto ku skolnan.


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 20 di novèmber 2022.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 20 di novèmber 2022.
Kompilá: djasabra 19 di novèmber 2022, 05:00 o.l. (09:00 UTC).
Tempu: Parsialmente nublá, de bes en kuando hopi nublá ku chèns pa algun yobida pasahero. Mas atardi, kondishon di tempu lo bira gradualmente seku.
Temperatura máksimo lo alkansá 30ºC i temperatura mínimo 25ºC.
Solo ta sali 06:35 i ta baha 18:07 o.l.
Bientu: Por lo general ost i moderá; forsa 3 te 4 (12 te 30 km/ora, 7 te 16 nudo). Prinsipalmente den yobida, ráfaga basta fuerte; forsa 5 (31 te 39 km/ora, 17 te 21 nudo).
Situashon general: Áreanan di humedat relativamente haltu lo sigui krusa nos region durante e promé parti di dia i na su turno kousa un oumento temporal di nubia riba e teritorio lokal. Algun di e nubianan aki por generá momentu di yobida aislá durante awe mainta. Mas aleu, e fluho di airu ta bira ménos húmedo durante e siguiente dianan i posibilidat pa awa kai ta keda limitá. Pa e motibu aki, nubianan por plama den nos área durante próksimo dianan. No opstante esaki kualke áwaseru lo ta di poko importansia.
Kondishon di laman: Moderá ku altura di olanan entre 1 i 1.5 meter (3 i 6 pia). E olanan di mas haltu lo ta den resake riba laman serka di kosta na nort.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaluna mainta: Parsialmente nublá i no ta antisipá áwaseru signifikante.
Meteorólogo: Correa


text:
DDespues di emansipashon esnan ku tabata sklabisá a keda den un posishon inferior den sosiedat. E grupo aki a forma barionan manera Westpunt, Kenepa, Barber, Lagun, Boka Samí, Montana, Ma Luisa , Weto etc. Den e barionan aki nan a dediká nan mes mas tantu na plantamentu i piskamentu. E otro parti a bai Punda.
Esnan ku a keda biba riba plantashi, a haña un pida tereno komo erfpacht. E personanan aki a keda dependiente di shon, trahando pa shon risibiendo pago den forma di kuido, kuminda òf plaka. E sistema aki yama “paga tera” Den sistema di paga tera e esnan ku tabata sklabisá por a keda biba riba plantashi di e shon. Nan tabata haña bibienda, akseso na awa limpi pa bebe pa en kambio nan ta traha sin pago òf tiki pago pa e doño di plantashi. E antropólogo Rose Mary Allen a skibi un buki tokante e periodo aki ku yama: Di ki Manera.
Migrashon
Na 1883 hopi yu di Kòrsou a bai traha na otro pais, manera Colombia, Venezuela, Santo Domingo, Sürnam i despues Cuba i Panama. Algun famia Sefardí tambe a bai biba den eksterior e periodo aki. E famianan Chumaceiro’s, Salas, de Castro, Pardo, Bais, Gomes Casseres i Senior. Nan a invertí den plantashi di kaña na Cuba. Mayoria yu di Kòrsou a bai Cuba na 1917 pa traha den produkshon di suku. Na 1919 2.730 obrero di Kòrsou a bai traha na Cuba. E antropólogo Rose Mary Allen a skibi un buki: ta Cuba mi ke bai.
Werkgelegenheid en emigratie tussen 1863 en 1920
De ontwikkeling van bewoning buiten Willemstad
DI KI MANERA? Historia sosial di afro-kurasoleñonan, 1863-1917
Fishinan i Kuponan di trabou
Mayoria di e 30.000 habitante di Kòrsou na 1901 tabata pober, solamente 500 persona tabata gana mas ku Ang 1.000. Tabata tin un periodo di sekura entre 1900-1915 ku a sòru pa skarsedat di kuminda.
Tabata tin un grupo ku promé ku abolishon di sklabitut a hui bai Punda i Otrobanda. Tabata mas tantu hòmber ku tabata ehersé un fishi i tabata kue djòp. Despues di emansipashon diferente fishi a wòrdu ehersé. Hendenan a bai spesialisá komo mètslá, karpinté fini, sjouwdó, koredó di ponchi. Tambe tabata tin fishinan manera trahamentu di muebel, platé. Na 1912 tabata tin na total:
70 smet
354 sneiru
419 mètslá
85 karpinté di barku
410 sapaté
57 skreinwèrker
651 karpinté
28 kosedó di bela
Na 1911 tabata tin mas o ménos 35 platé (goud en zilversmeden). Esaki tabata riba un poblashon si 25.000 pa 35.000 habitante.
E karpinténan fini tabata traha muebel di bon kalidat i nan a haña rekonosementu internashonal. Nan a desaroyá un estilo típiko di Kòrsou. Mayoria di karpinté fini tabata traha den nan tayer i tienda na Otrobanda. Entre otro den schrijnwerkerstraat, rifwaterstraat i Sabastopolostraat.
Di tur sorto di bleki, manera di kerosin, zeta, kuminda nan ta kòrta i bati bleki pa traha lampi, trepochi, giter, kanika etc. Hopi biaha na un manera artístiko mes. Nan tabata traha pochi pa basha te i diferente forma di traha bolo. E formanan di Fe, Speransa ku Amor a keda wòrdu usá aña promé santa komunion.
Piskadónan tabata bai buska piska ku un tarai. Dilanti kas di gobernador e piskadónan ta trese nan piska pa e bendedónan di piska bin kumpra nan. Na 1918 nan a konstruí e promé marshe di piska bou di dak. Di e tantísimo piskadónan, tabata tin djis algun ku tabata piskadó komo profeshon. Piskadónan a bira ménos. Kunukeronan a bai buska un bida mas fásil den refineria. Meskos a pasa ku hendenan di fishi, komo ku artíkulonan di afó a pone nan pèrdè oportunidat ku preis muchu mas barata ku lokual nan ta pidi.
Dor di pobresa hende muhé i muchanan a haña nan mes obligá di traha komo kria di kas na Punda, labadó di paña i frumu. Nan tabata traha tambe den flèktumentu di sombré. E trabou aki tabata ser hasi dor di esnan mas pober na Kòrsou. 1912 tabata e aña mas eksitoso di flèktumentu di sombré, komo ku nan a eksportá 146.000 kaha di sombré. E kantidat di trahadó di sombré tabata na 1912 total 5.700 persona.
Den e tempu aki hende hòmbernan tambe tabata traha den haf komo peon òf na wèrfnan. Kòrsou tabata tin un produkto di eksportashon ku tabata fòsfat. E ingles John Godden i e yu di Kòrsou Gorsira a bira propietario i nan dos ta eksplotá minanan. Nan a hasi e haf di Kòrsou mas hanchu ya pa asina nan por transportá e wama pa Oropa, na unda nan ta traha fortalisado di dje. Na mina di e plantashi st. Barbara (Tafelberg) un 500 pa 600 hende a haña trabou.


text: ORANJESTAD: Diaranson atardi Minister Endy Croes a reuni cu Arubaanse Bond van Motorsports (ADRA) y Aruba Drag Racing Association (ABM) unda a firma un MOU. Mandatario di Deporte a expresa despues di basta inkietud cu nos a scucha di diferente partidonan rond den e mundo di drag race como Minister nos a intermedia pa pidi cooperacion. E partidonan a bay di acuerdo pa forma un comision unda cu ABM ta nombra dos miembro como tambe ADRA ta nombra dos miembro cu ta representa tur e coredonan. Gobierno di Aruba pone dos miembro di cual un ta hurista cu ta e trekker di e comision aki. Hunto di awo pa januari e comision ta encarga cu e tarea fiho via e caminda legal pa haci tur e coredonan miembro oficial di ABM. Asina prepara tambe pa por yega na eleccion premira pa luna di januari / februari 2023 unda tur miembro por participa. Cu e meta pa trece stabilidad y trankilidad pa tur e coredonan. Gobierno a inverti den luz LED ultra moderno pa Palo Marga, un inversion grandi y asina brinda un bon iluminacion na Palo Marga. Minister Endy Croes ta contento cu tur partido a bay di acuerdo pa loke ta trata e condicionnan y ohala cu nos por crusa e brug aki hunto y asina trece tur tankilidad pa e futuro di Palo Marga y sigur pe coredonan. Exito!


text:
Publiká riba 18 Novèmber 2022
Desishonnan relashoná spesífikamente ku asuntunan di pais riba nivel nashonal di djárason, 16 di novèmber 2022:
1. Konseho di Minister ta bai di akuerdo ku e dekreto nashonal den konsepto presentá pa Minister di Asuntunan General pa instalá e “Commissie Koninklijk Bezoek 2023” enkargá ku organisashon i kordinashon di e Bishita Real den promé kuartal di 2023. Konseho di Minister alabes ta bai di akuerdo pa presentá e dekreto nashonal den konsepto na Gobernador pa firmá.
Ministerio(nan) responsabel: Ministerio di Asuntunan General.
2. Konseho di Minister a tuma nota di e petishon ku a drenta via di Minister di Asuntunan General riba 9 di novèmber 2022, kaminda Minister di Infrastruktura i Maneho di Awa ta pidi pa por organisá na Kòrsou un konferensha tokante adaptashon di klima IPDC i maneho di awa.
Ministerio(nan) responsabel: Ministerio di Asuntunan General.
3. Relashoná ku e petishon di Minister di Enseñansa, Siensia, Kultura i Deporte (6 di ougùstùs 2022) tokante e akuerdo entre pais i Fundashon Desaroyo Deportivo Kòrsou (SDDK) pa maneho di algun kampo i edifisio di deporte, Konseho di Minister ta bai di akuerdo ku e siguiente puntonan:
Esaki konforme petishon di Minister di Enseñansa, Siensia, Kultura i Deporte riba 6 di ougùstùs 2022 i konseho di Direktor di Sektor di Kultura i Deporte riba 6 di òktober 2022.
Ministerio(nan) responsabel: Ministerio di Enseñansa, Siensia, Kultura i Deporte.
4. Relashoná ku konseho di Direktor di “Stichting Bureau Toezicht en Normering Overheidsdiensten” (SBTNO) riba 12 di òktober 2022 tokante e estatutonan den konsepto i deskripshon di profil di Fundashon Sentro Por Arte, Konseho di Minister ta bai di akuerdo ku e siguiente puntonan:
Esaki konforme petishon di Minister di Enseñansa, Siensia, Kultura i Deporte riba 7 di novèmber 2022, tumando na konsiderashon konseho di e konsehero Corporate Governance (SBTNO) di dia 12 di òktober 2022.
Ministerio(nan) responsabel: Ministerio di Enseñansa, Siensia, Kultura i Deporte.
5. Konseho di Minister ta bai di akuerdo ku kontenido di e dekreto nashonal “dwangsommen en bestuurlijke boetes dienstverleners 2022” ku ta den konsepto i entrega di esaki huntu ku un nota di splikashon na Gobernador. Esaki konforme konseho di Direktor di Lei i Kasonan Hurídiko di dia 21 di òktober 2022 i proposishon di Minister di Hustisia di dia 31 di òktober 2022.
Ministerio(nan) responsabel: Ministerio di Hustisia.
6. Relashoná ku e petishon di Minister di Enseñansa, Siensia, Kultura i Deporte di dia 5 di sèptèmber 2022 tokante e akuerdo di maneho entre pais i Fundashon Brievengat pa Brievengat, Konseho di Minister ta bai di akuerdo ku e siguiente puntonan:
Ministerio(nan) responsabel: Ministerio di Enseñansa, Siensia, Kultura i Deporte.
7. Konseho di Minister ta bai di akuerdo ku petishon di Servisio di Skolnan Públiko di Ministerio di Enseñansa, Siensia, Kultura i Deporte riba 11 di òktober 2022, pa haña outorisashon relashoná ku hürmentu di e edifisio di RK MTS pa aña eskolar 2020-2021. Esaki kon tal ku – a base di e ‘Landsverordening Materieel Ambtenarenrecht (LMA) – e Minister di Enseñansa, Siensia, Kultura i Deporte ta papia ku e ámtenarnan responsabel den e kaso akí, aplikando artíkulo 10 di e ‘Landsverordening financieel beheer’ i konforme konseho di Direktor di Sektor di Maneho Finansiero i Maneho di Presupuesto riba 11 di òktober 2022.
Ministerio(nan) responsabel: Ministerio di Enseñansa, Siensia, Kultura i Deporte.
8. Konseho di Minister ta bai di akuerdo ku petishon di Ministerio di Enseñansa, Siensia, Kultura i Deporte riba 11 di òktober 2022, pa haña outorisashon pa ku pago di e aktividatnan den kuadro di “Dia di Outonomia 10-10-2022”. Esaki kon tal ku – a base di e ‘Landsverordening Materieel Ambtenarenrecht (LMA) – e Minister di Enseñansa, Siensia, Kultura i Deporte ta papia ku e ámtenarnan responsabel den e kaso akí, aplikando artíkulo 10 di e ‘Landsverordening financieel beheer’ i konforme konseho di Direktor di Sektor di Maneho Finansiero i Maneho di Presupuesto riba 11 di òktober 2022.
Ministerio(nan) responsabel: Ministerio di Enseñansa, Siensia, Kultura i Deporte.


text:
Meteo Kòrsou no ta mira motibu pa alarmá pueblo.
Aktualmente (djadumingu atardi) tin un ola tropikal aktivo riba parti sentral di Osean Atlántiko. E sistema aki ta move den direkshon wèst i e tin hopi chèns pa bira un siklon tropikal (tormenta tropikal òf orkan) durante di próksimo dianan. Servisio Meteorológiko Kòrsou ta sigui e desaroyo di e sistema ku hopi atenshon. Den kaso ku e mester bira un menasa pa nos isla, Meteo Kòrsou lo emití atvertensha pa pueblo i outoridatnan di Kòrsou. Ta bon pa tur hende ta na alura kiko un siklon tropikal ta i tambe ki peliger e por trese kun'é. Sigui e boletinnan regular i spesial (den kaso ku esakinan ser emití) pa keda na altura di último desaroyonan tokante nos wer.


text:
…Turismo Pa Nos Tur…
Willemstad – 28 di sèptèmber 2016 – Den un ambiente dushi a selebrá Dia Mundial di Turismo na Ofisina di Turismo di Kòrsou (CTB). E aña aki Dia Mundial di Turismo a hiba di tema ‘Turismo Pa Nos Tur’. Ku esaki un bes mas ta suprayá e importansia di partisipashon di nos komunidat den nos industria di turismo. E selebrashon a konta ku presensia di e organisashonnan ku a forma parti di e kampaña di konsientisashon ku a keda lansá ku e tema ‘Turismo Pa Nos Tur’ i demas partnernan den sektor di turismo.
Komo parti di e kampaña un total di 30 kompania a keda aserká pa saka un potrèt di nan tim hasiendo uso di un frame grandi ku diseño di e kampaña. Durante di e selebrashon kada organisashon a risibí nan potrèt. E anochi a konta tambe ku músika i a rifa diferente premio bou di esnan presente. Resientemente a lansa tambe un billboard i un konvoi bou di e tema ‘Turismo Pa Nos Tur’.
CTB kier felisitá tur ku di un manera òf otro ta kontribuí na e sektor di turismo kual ta un di e pilarnan di nos ekonomia. Pabien Kòrsou!


text:
ORANJESTAD – Lider di AVP Mike Eman den su evento grandi di diadomingo ultimo a papia di e energia cu e ta haya di Creador pa traha pa e pueblo y Aruba. “Pa ta un sirbidor di e pueblo,” el a bisa. E líder a papia tambe di e trabou cu mester haci pa pais Aruba, cu ta hopi mas grandi cu hopi hende ta pensa.
Principalmente e trabou cu ta wordo haci internacionalmente pa pone Aruba riba mapa, pa habri portanan cu tabata cera pa hopi tempo, pa pone Aruba den conexion cu partnernan cu por nifica un cambio pa e pais aki. “Ora cu e vice presidente di Merca puntra e prome minister di Aruba, entre tur e presidentenan grandi di Latino America y Caribe, pa sinta banda di dje, e no ta un reconocimento pa Mike Eman, pero un reconocimento pa Aruba henter. Nos tin cu sinti’e, pasobra nos tin cu sigui biba e momentonan di crea diferencia pa nos pais. Ora cu Reino Hulandes pidi nos firma un di e tratadonan di mas importante di e siglo aki di cambio climatologico, no ta Mike Eman ni prome minister di Aruba ta haya un reconocimento pero e pueblo di Aruba,” e lider eminente a señala. Di e forma aki un y tur por mira e importancia di e rol di Aruba den mundo cu a crece durante e ultimo añanan. E isla aki no ta simplemente un destinacion turistico cu bunita beach y solo, pero a bira un vitrina di e trabou cu ta wordo haci riba tereno di durabilidad y sostenibilidad cual ta un ehempel pa paisnan chikito di mundo, cu si Aruba por logre, nan tambe por.”
Awor cu Aruba ta den momento di eleccion pa un Parlamento y Gobierno nobo, ta ora pa pueblo scoge cu si kier sigui cu e ambicion cu Aruba kier pasa ariba limitenan cu mundo ta kere ta diseña pa un isla chikito. “Nos tin cu sinti den nos curason cu nos no kier bay bek den e tempo no ta spera nada di Aruba cu loke ta spera averahemente di un isla chikito. Nos no kier bay bek na e pensamento cu un isla chikito no por ta lider, cu un isla chikito no por ta esun cu ta dirigi metanan grandi cu ta surpasa nos fronteranan. Nos tin cu keda tene na e vision cu nos grandinan tabatin na momento cu nan a bisa cu ‘nos kier ta baas den nos mes cas’, nan a sinti cu Aruba por mas y cu por surpasa su limitenan di espacio,” Eman a bisa.


text:
Willemstad – 27 di òktober 2022 – Dia 27 di òktober a tuma lugá e seremonia festivo pa duna inisio di e trabounan relashoná ku e hotèl di siña/‘hospitality experience centre’ na John F. Kennedy Boulevard (anteriormente Hector Suites Hotel). Den e hotèl di siña, studiantenan den e sektor di hospitalidat i turismo ta ser prepará pa bira profeshonal.
Na e seremonia Minister di Enseñansa, sr. Sithree van Heydoorn i Minister di Desaroyo Ekonómiko, sr. Ruisandro Cijntje, tambe tabata presente. Nan a enfatisá e importansia di e ‘hospitality experience centre’ pa Kòrsou i e region di Karibe.
E hotèl di siña (leerhotel) ta bini di e fundashon Curaçao Hospitality and Tourism Training Centre (CHTTC). E fundashon CHTTC ta un kolaborashon entre Ofisina di Turismo di Kòrsou (CTB), Curaçao Hospitality & Tourism Association (CHATA) i ROC Mondriaan na Den Haag. Alabes tin estrecho kolaborashon ku e institushonnan edukashonal Maris Stella SBO, Nilda Pinto SBO i Universidat di Kòrsou Dr. Moises Da Costa Gomez (UoC), i tambe ku gobièrnu, sektor empresarial i otro partnernan.
E hotèl di siña no tin nòmber ainda. Pa medio di un kompetensia ku lo ser lansá, lo skohe un nòmber pa e hotèl akí.
E meta ta pa despues di un renovashon ekstenso, e hotèl di siña lo ta kla pa ser usá dor di studiantenan i huéspetnan den e promé kuartal di 2023.


text:
Kralendijk- Kontrali na e situashon na hermana isla Kòrsou, e situashon pa ku Covid-19 na Boneiru ta parse bou di kòntròl. Aunke ku for di siman pasá tabata tin algun kaso nobo, e kresementu den infkeshon diario a baha te na 1.
Entretanto, dor di e poko kasonan nobo, e total na kasonan aktivo di Covid tambe ta bahando levemente den dianan tras di lomba.
Pa djasabra atrobe tabata tin 1 solo kaso nobo di Covid. Dor di rekuperashon di otro kaso, e kantidat di kaso aktivo a baha bai 15 djasabra mainta. Na tur un total di 30 hende a pasa tèst djabièrnè.


text:
Thashaina Seraus ocupando un di 4 lugar riba e prome dia den singles
E competencia individual a inicia pa nos bolicheronan femenino y masculino den e Weganan Panamericano 2019 na Lima, Peru.
Femenino
E bolichero Thashaina Seraus ta ocupa un di 4 lugar despues di 6 wega hunga riba e prome dia. E atleta Seraus a inicia den gran forma awe diadomingo tirando un 268 punto den su prome wega y mesora a lidera e tabla di posicion. E medayista di Oro di e Weganan CAC a keda mantene su mes den e top 8 tur e seis weganan hunga. Na final Thashaina a caba e prome rond cu un total di 1323 punto cu un averahe di 220.5. Di otro banda Kamilah Dammers-Naddall no a inicia fuerte den su prome tres weganan pero despues a recupera den bon forma y a caba cu dos di e tres weganan riba 200+ cual a dune un di 13 lugar riba e tabla di posicion.
Masculino
Nos bolicheronan Yannick Roos y Jonathan Bremo a cuminsa mainta na nan competencianan individual. Pa ambos bolichero e dia no tabata esun di mas mihor unda nan no a haya e ritmo di wega desea. Jonathan Bremo ta tira pa un total di 1075 punto cu un averahe di 179.2 bon pa un di 31 lugar. Pa loke ta Yannick Roos a yega un total di 1164 punto cu un averahe di 194.0 bon pa un di 28 lugar.
Mañan mainta e weganan lo continua cu e di dos ronda den femenino mientras atardi e bolicheronan masculino lo finalisa nan wega. Mester bisa cu e mihor 8 den ambos categoria lo sigui pa e gran final di e Weganan Panamericano LIMA 2019.


text:
Kralendijk – Biblioteka Públiko a haña donashon di un kantidat di kasi 140 buki for di Hulanda. E persona ku a hasi e donashon aki ta Hans Michels, ku tin bon rekuerdo di Boneiru. Biblioteka Públiko ta mashá kontentu ku e bukinan ku nan a risibí for di Hulanda.
Na Hulanda Michels tabata bende su bukinan online. Mirando ku esei no ta posibel mas ela disidí di hasi un donashon na Biblioteka Públiko di Boneiru. Ta trata di bukinan di novela, ditèktif, bukinan pa mucha di tur edat, buki tokante naturalesa i historia. Pa amantenan di kushina tambe tin bukinan di reseta. Tin den e kolekshon ku a regalá Biblioteka Públiko bukinan tokante arte, buki di obra di man. Tin buki tokante sierto estudionan, filosofia i esotériko. Tambe Michels a duna un gran kantidat di buki na Ingles, bukinan na Aleman. Tur e gastunan di transporte di e bukinan di Hulanda pa Boneiru, Michels a tuma na su enkargo.
Despues ku Biblioteka Públiko kaba di registrá e bukinan, nan lo ta riba rèki pa miembronan. Ta invitá tur ku ainda no ta miembro pa mèldu pa nan tambe por disfrutá di e bukinan ku ta disponibel na Biblioteka Públiko Boneiru. Ku e bukinan aki Biblioteka Públiko Bonaire ta krea e posibilidat pa tantu mucha komo adulto amplia nan konosementu riba diferente tereno i materia.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
Resientemente konhuntamente ku Minister di BPD sr. Ornelio Martina mi a reuní ku sindikato SAP i sindikato ABVO regardando e inkorporashon di kuater fundashon den e kadena hudisial.
E entidat nobo lo ta konsistí di: Ambulante Justitiële Jeugdzorg Curaçao (AJJC), Gezinsvoogdijinstelling (GVI), Stichting Slachtofferhulp Curaçao (SSHC) i Bureau Voogdijraad. Tur e fundashonnan ariba menshoná ta ehersé nan tareanan den e kadena hudisial konforme lei òf tratadonan. E intenshon ta pa bini ku un asina yamá Uitvoeringsorganisatie Justitiële Zorg (UO JZ) ku lo enkapsulá e tareanan ku previamente tabata kai bou di kuater fundashon distinto. Un tarea adishonal ku UO JZ lo haña ta bai ta pa fungi komo e puntro sentral pa mèldu violensha domestiko. Den kuadro di e Plan Nashonal kontra violensha domestiko i habuzu kontra mucha, Ministerio di Hustisia ta esun enkargá pa sentralisá, instalá i implementá un punto sentral kaminda por denunsiá violensha domestiko i habuzu kontra mucha.
Den e reunion nos a papia entre otro tokante e posishon hurídiko dje trahadónan i e fase final pa formalisá e dokumentonan pa hasi e traspaso realidat.
Ta importante pa añadí ku e trayekto ta den su fase final konforme palabrashonnan hasí den e akuerdo di gobernashon di gabinete Pisas II.


text:
Laman Mediteranio
E Laman Mediteráneo ta un laman ku ta konekta na e Oceano Atlantiko i ta rondoná dor di e region mediteráneo anto kasi kompletamente ta será ku tera: na parti nort dor di Anatolia i Oropa, na parti suit dor di Nort Afrika, i na parti ost dor di e Levante. E laman ta teknikamente parti di e Oceano Atlantiko, aunke e ta normalmente identifiká komo un kurpa di awa separá.
E nòmber mediteráneo, kemen "Mei-mei di tera" (for di medius "mei-mei" anto terra "tera"). E ta kubri un area aproksimá di 2.5 mion km² , pero su konekshon na e Atlantiko (e straat di Gibraltar) ta solamente 14 km hanchu. Den oceanografia e ta tin biaha yamá e Laman Mediteráneo Eurafrikano of e Laman Mediteráneo Oropeo pa distingue for di laman mediteráneo na otro lugá.
E Laman Mediteranio tin un profundidat averahe di 1,500 m i e puntu mas profundo ta e Profundidat di Calypso den e Laman Ioniko.
E tabata un ruta masha importante pa komersiante i biahero di tempunan antiguo ku a hasi interkambio i komersio hopi mas fasil den e region pa e kulturanan emergente - esunnan Mesopotamiano, egipsio, Phoenisio, Kartaheniko, iberiko, griego, macedoniko, Illyrio, Thrasiano, Levantino, Galliko, Romano, albanes, armenio, Arabier, Berber, Yudiu, Slaviko i turko. E historia di e region mediterianio ta krusial pa kompronde e desaroyo di mayoria di e sosiedatnan moderno.


text:
ORANJESTAD – Aruba Airport Authority N.V. (AAA), ta kla pa bai kuminsá ku su proyekto grandi di rekonstrukshon “Gateway 2030” diseñá pa yuda ku e limitashonnan den kapasidat, e eksperensia di pasahero i e sostenibilidat ku Aeropuerto Internacional Reina Beatrix (Aeropuerto di Aruba) tin aktualmente. Segun e aeropuerto ta bisa, COVID a fòrsa nan pa pensa di nobo riba e forma di ehekushon di e proyekto ambisioso aki na komienso di aña 2020.
Maneho di AAA, bou di supervishon di e Hunta di Supervishon, a disidí di kontinuá ku e ehekushon i invershon pa ku e proyekto.
E proyekto lo wòrdu ehekutá den vários fase. E Fase 1A di Gateway lo konsistí di:
- E konstrukshon di un fasilidat di maleta nobo.
- E implementashon di un sistema pa maneho di maleta nobo.
- E ekspanshon di e “check in hall” Merikano i
- Konekshonnan nesesario riba “airside” y “landside”.
Lokal
Pa duna apoyo na e ekonomia di Aruba di e mihó forma a keda disidí ku lo ehekutá e fase aki 100% lokalmente. Esaki ta nifiká ku 5 kontratista Arubiano konhuntamente lo ehekutá e promé fase di Gateway 2030. E grupo aki ta konsistí di Albo Aruba NV, Bohama Aruba NV, Arubaanse Wegenbouw Maatschappij (AWM), Croon Caribeiy CHS Technical Contracting and Trading Company N.V. E kompanianan lo traha huntu bou di e nòmber “ABC Project Venture”.
“Gateway 2030 Fase 1A lo hasi uso di e último den teknologia i inovashon pa na final benefisiá nos pasaheronan, hasiendo nan eksperensia mas lihé i sin kausa strès. E uso di ekipo biométriko i “self-service” den e check-in hall, akompañá ku e mihó sistema di “baggage handling” lo brinda un efisiensia signifikante na e operashon di aeropuerto, mientras ku ta mantené su mes na e nivelnan mas haltu di safety, seguridat i sostenibilidat,” asina Shensly Tromp, AAA su Director di Desaroyo i Teknologia a komentá.
Mihó
Na tur, e proyekto ta nifiká un invershon di masomenos 140 mion dòler merikano. “No obstante e diferente retonan, e proyekto aki lo kontinuá i Aruba lo tin un di e mihó aeropuertonan den e region,” segun Aruba su Minister di Turismo Dangui Oduber a bisa.
Segun e planning di Fase 1A di Gateway 2030, lo kuminsá ku e proyekto na yüni di 2021. E promé logro lo wòrdu alkansá na febrüari 2023, ora e edifisio di e departamentu di maleta lo keda kla. E di dos logro lo wòrdu alkansá na oùgùstùs di e mesun aña (2023) ora e check-in hall keda kla i e trabounan sivil tambe keda finalisá. Fase 1A kompleto lo wòrdu entregá door di ABC Project Venture na yüli 2024.


text:
E nomber cientifico pa Cangreunan Blauw ta Cardisoma Guanhumi. E ta un cangreu terestre, mayoria biaha color blauw p’esey e nomber aki na Papiamento.
Ta haya nan den cercania di costa, mas tanto unda tin hopi mata di mangel y cu e suelo ta humedo. Directie Natuur en Milieu (DNM) kier trece dilanti con e cangreu blauw ta, unda e ta biba, kico nan ta come, dicon e ta di balor ecologico, e peligronan cu e cangreunan aki ta encontra y pakico mester respeta nan excistencia.
E cangreu blauw tin un casca hancho, rondo y e parti ariba di su casca tin bulto halto. Su wowonan ta peilo ariba di color preto. E tamaño di su tenglanan, pianan parti dilanti, ora e yega madures ta diferente. Un semper ta mas largo y desaroya cu e otro. Mayoria biaha e tenglanan ta dos biaha mas grandi cu su casca. E pianan parti patras ta 4 cada banda y nunca ta mesun largo. Nan colornan por diferencia ora nan ta jong nan ta color maron, y den otro fase ta bira color biña of oranje, y esunnan hembra den temporada di pone webo ta bira geel of te hasta blanco. E hembranan ta carga e webonan bou di nan curpa pa mas o menos 2 siman prome cu e cana bay pa lama pa laba nan cabutiti, na unda e ta laga e webonan bay.
E temporada di pone webo ta entre luna di juli pa december, ora di luna yen durante 2 anochi. P’esey tambe a laga pone borchi di aviso cu e cangreunan ta crusa, pa vehiculonan eherce cautela.
E cangreunan ta biba den cercania di lama, den ecosistema di e matanan di mangel na unda e tera ta humedo. Nan ta coba buraconan den suelo di lodo cual ta bira nan cas. E cangreunan ta come matanan cu a decomoposita den lodo of cu a bira moli, insectonan lastrero, scorpion di mondi, resto di parha y otro bestia morto.
E cangreu ta di balor ecologico halto pa e matanan di mangel y nos costanan. E conservacion di e cangreu blauw ta crucial pa e preservacion di mangelnan. Areanan protehi pa ley, manera Spaans Lagoen na unda cangreunan ta habita, si tin un nivel di proteccion pa ley y ta prohibi pa coy esakinan den e areanan aki.
Cangreunan blauw ta na peliger na diferente momento di nan desaroyo. Un di e menasanan mas grandi ta hende. Den otro cultura nan ta uze pa consumo y tambe pa comercio local, esaki ta peligroso pa salubridad mirando cu no tin control di higiena pa malesanan cu e especie por carga. P’esey mes hende NO mester coy e cangreunan pa consumo. Esaki tampoco ta un practica sostenibel cu ta garantisa nan existencia.
Mester menciona cu door di desaroyo y trahamento di caminda sin tene cuenta cu crusamento di cangreunan, por stroba nan di yega lama. Durante temporada di migra pa pone webo, e automobilistanan ta trapa e cangreunan na cantidad halto. Matando e hembranan cu ta carga cu webo pa bay pone y no ta logra haci esaki. E pikimento di palonan (driftwood) na lama tambe ta stroba crecemento di e cantidad di cangreunan jong cu ta sconde bou esakinan.
DNM ta spera cu publico compronde cu nos mester ta mas responsabel di nos actonan ora ta toca nos naturalesa y respeta existencia di bestianan.


text:
Literatura
Buki na Papiamento pa hoben
Proyecto Idioma di Departamento di Enseñansa Aruba (DEA) a publica diferente buki na Papiamento. Tin obra original, skirbi y ilustra pa nos talentoso autornan y ilustradonan local. Y tin traduccion tambe, tanto di obra Caribense como internacional.
E temanan den literatura ta varia: di desaroyo di identidad propio y con pa deal cu bida social como adolescente –cu tur su retonan bon y menos bon (Fiesta! Namoramento! Peer pressure!)– te cu situacion dificil na cas y problema social.
E bukinan informativo ta trata bida di figuranan historico real manera Cleopatra, Shakespeare y John Lennon y ta skirbi comosifuera e personahenan famoso aki mes ta conta nan storia.
Aki por lesa e storianan online: Buki pa hoben
Buki na Papiamento pa mucha
Den transcurso di tempo, Proyecto Idioma y Seccion Desaroyo di Curiculo di Departamento di Enseñansa Aruba (DEA) a publica hopi literatura pa mucha di scol preparatorio y scol basico. Tur e bukinan aki a bay scol y ta disponibel pa fia tambe na Biblioteca Nacional di Aruba. Awendia por papia di un coleccion amplio di buki di lesa pa mucha.
Djis pa haya un idea, e mucha por:
- Siña su prome palabranan cu Mi prome diccionario;
- Gosa di carnival cu E tumberito;
- Sigui e hazañanan di Dori cu Elmer y yora hunto cu Djente Chikitin;
- Siña tocante nos monedanan di Aruba den E kitrin di Florin;
- Lesa di Mingi e fruminga y di e bishita inespera di otro planeta den Jayden y e morocho Marciano.
Pa tur mucha, di chikito te grandi, tin buki pa lesa!
Tin serie di buki informativo tambe, pa por ehempel un spreekbeurt na scol, tocante:
- Bestia den Famia;
- Echonan interesante, manera di kico arco iris ta traha, den Mi kier sa!;
- Tor y haraña spantoso … y mucho mas, den Un bista.
Pocopoco nos ta pone mas buki akiriba. Keda pendiente!
Aki por lesa algun buki online: Buki pa mucha
Tambe por lesa e bukinan riba e Catalogo digital di material educativo di DEA: Catalogo > Buki di lesa


text:
E problema cardinal di maneho di deporte ta cu simplemente no tabatin maneho di deporte e ultimo 8 añanan. Por tuma nota cu gobierno ultimamente kier trek esaki straight door di regala facilidadnan deportivo na FCCA y diferente clubnan deportivo. Minister President cu su team di coordinadornan kier net prome cu eleccion percura cu barionan tin facilidad pa muchanan hunga den un ambiente sigur, Mp ta reconoce e importancia di esaki awo. Pero pa e ultimo 8 añanan practicamente ignora tur e facilidadnan deportivo cu pueblo pa medio di Lotto a inverti miyonnan den nan. Anto mi ta puntra unda e maneho di deporte a keda, pakico a elimina esaki for di barionan??? Cu e cambio di funcion di IDEFRE a incorpora salud pa medio di bus di salud y programanan di scol di salud etc…… A haci estudionan riba e bus pa determina cu nos poblacion ta obeso, diabetico y cu problema di curason y respiration. Un estudio cu ya tabata conoci pasobra e ex-minister di deporte a haci su tesis doctoral cu esaki. A bin cu un “Vision Innotaivo” y a elimina deporte den bario, algun programa escolar, preparacion profesional y material pa instancianan. E problema di obesidad ta cuminsa net den e hobennan aki, net den scolnan y barionan. Ta importante pa educanan y conscientisanan di nan alimentacion y habito pero no por lubida cu nan mester di deporte y movecion. Ta di lamenta cu e “Vision Innovativo” no a desaroya den e barionan. Pa añanan mi tabatin e oportunidad pa organisa programanan den bario y despues di scol na unda un cantidad grandi di hobennan tabata tuma parti y asina kitanan for di caya y disiplinanan den un deporte of movecion general. Esaki mi lo kier mira bek. Mi lo kier desaroya di nobo e programanan aki uzando nos mesun profesionalnan cu a bin ta preparando nan mes aki na Aruba y otro partinan, manera Hulanda. Deporte mester ta accesibel pa tur hende no importa nan situacion financiero of nan status social. Gobierno su tarea den esaki mester ta primordial. Mester inverti den manehonan, nos personal y instructornan cu lo atende den e barionan trai merdia. Un maneho integral na unda ta promove y envolvi tur nos hubentud tanto den e facilidadnan cu tin y esnan cu lo bin. Mester percura cu tin fondo pa drechanan y haci nan funcional. Salud no ta estudionan y colecta data mientras nos sa kico e solucion ta. Drentando nos barionan bek cu deporte y movecion lo motiva nos hobennan pa scohe e bon caminda. Lo alivia e mayornan mirando cu deporte ta accesible pa nan yiunan y lo kitanan for di caya. Mi compromiso ta kita maneho di deporte for di AO y hacie funcional atrobe. Mi tata semper a bisami e pio cartera pa scohe den politica ta deporte, e no ta genera voto, pero e miho satisfaccion si ta e felicidad di nos hobennan ora bo mira nan logra den nan bida loke bo kier mira den nan! Pa mi deporte ta un bida y no un campaña politico, no un “mira kico mi ta dunabo”. Deporte ta un sanacion di un comunidad, e ta e ader di salud. Pesey mi compromiso ta e maneho transparente den deporte na unda tur ciudadano, grandi y chikito lo wordo brinda e mesun oportunidad di practica nan deporte den nan bario y facilidadnan adecua na un costo pagabel y percura pa guia profesional pa tur.
Home Uncategorized Jacky van Putten, POR Maneho di deporte tabata AO


text:
ORANJESTAD,Aruba
Diasabra madruga pa 2:55 central di polis ta wordo notifica cu un atraco lo mester a tuma lugar na e snack truck dilanti Carnival Village. Na yegada di patruya por a compronde cu un rato prome dos hende homber cara tapa , un cu machete y e otro cu cuchiu lo a jega eynan y a atraca. Nan lo mester a papia papiamento y a bay cu e suma di mas o menos afl700,-. E dos sospechosonan lo mester a hui na pia direccion noord. Atraco team a presenta pa haci nan investigacion. Cuerpo Policial ta pidi esnan cu a wak algo of sa algo jama tiplijn di polis cu ta 11141.


text:
2020
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
2020 ta un "schrikkeljaar" kuminsando riba un djarason riba e kalènder gregoriano. Mundialmente ta mira 2020 komo e aña di e pandemia di corona.
A sosodé[editá | editá fuente]
Yanüari
- 9 - Na Sint Maarten a tene elekshon pa Parlamento di Sint Maarten.
Febrüari
Mart
- 13 - Ta konstatá dos caso di infekshon ku e virus COVID-19 na Aruba i un caso na Kòrsou. Esaki tabata e inisio di e krisis di COVID-19 na Aruba i krisis di COVID-19 na Kòrsou.
- 17 - Ta konstatá e prome caso di infekshon di COVID-19 na Sint Maarten. Esaki tabata e inisio di e krisis di COVID-19 na Sint Maarten.
- 28 - E di dos gabinete di Silveria Jacobs, konsistiendo di minister di partidonan National Alliance (NA) i United People's Party (UP), ta huramentá na Sint Maarten.
Aprel
Mei
Yüni
Yüli
- 19 - Helikopter NH90 di Marina Real Hulandes ta kai den laman 12,5 km pafo di kosta di Aruba. Di e kuater tripulante dos ta fayesé.
- 24 - Suzy Camelia-Römer ta retirá komo minister di Salubridat Públiko, Medio Ambiente i Naturalesa den gabinete Rhuggenaath.
Ougùstùs
Sèptèmber
- 17 - Ta bende Curaçao Plaza Hotel na vindishi na Algemeen Pensioenfonds (APC).
Òktober
- 2 - Daisy Coffie, miembro di konseho insular di Boneiru, ta bandona partido MPB.
- 22 - Marisol Lopez Tromp, minister di Desaroyo Teritorial, Infrastructura y Medio Ambiente di Aruba ta wòrdu retirá for di gabinete Wever-Croes I.
Novèmber
Desèmber
A fayesé[editá | editá fuente]
Yanüari
- 3 - Lina Domacassé (67), reina di salsa boneriano na Hulanda
- 13 - Arthur Donker (73), kolumnista kurasoleño, konosí pa su kartanan bao e tema ‘Ik blijf lachen op deze klip’.
- 29 - Hubert Hoogvliets (72), presentadó kurasoleño na TeleCuraçao, konosi pa e programa ‘Bo tra’i merdia’
Febrüari
- 29 - Martin Vlietman (84), desaroyadó i magnate hotelero kurasoleño, kende a duna inisio na e proyektonan di Holiday Inn i Arthur Frommer. Na 1980 ela tuma over Princess Beach Hotel.
Mart
- 7 - Harold Hollander (82), dosente kurasoleño i rektor di Peter Stuyvesant College.
Aprel
Mei
- 16 - Pedro ‘Papito’ van der Dijs (78), empresario kurasoleño i fundado di pomp di gasolin "Vanddis".
Yüni
- 20 - William Millerson (67), kampeon di karate (1973), politiko i presidente di parlamento di Kòrsou.
Yüli
- 28 - Gerard Smeets (78), notario kurasoleño i un di e lidernan tras di e desaroyo di e sektor finansiero na Kòrsou.
Ougùstùs
- 16 - Ruud Wijngaarde (57), aktivista sosial i konsehero di fundashon Reda Sosial na Kòrsou.
- 26 - Suzanne Perlman (96), pintor húngaro-hulandes.
Sèptèmber
Òktober
- 9 - Frido Croes (62), politiko arubano, presidente di parlamento di Aruba, minister di Enseñansa den gabinete Oduber III i minister plenipotenciario na Hulanda den gabinete Oduber IV.
Novèmber
- 5 - Mary Wever-Laclé (73), politiko arubano i minister di Enseñansa y Labor den gabinete Henny Eman III.
- 18 - Ariadne Faries (52), diseñado gráfiko i artista multifasetiko kurasoleño
Desèmber
- 8 - Etzel Provence (82), musiko i kompositor kurasoleño.


text:
Publiká riba 25 Febrüari 2022
Aparte di ta fungi komo vise-presidente di IOC, Sra. Nicole Hoevertsz ta tambe miembro ehekutivo di e Komishon Deportivo Panamerikano. Ta importante pa por tin un bon relashon ku paisnan i ku IOC. Den e reunion ku lo tuma lugá djaluna próksimo, lo eksplorá tambe huntu ku IOC e posibilidatnan pa yega na oportunidat i kondishonnan di desaroyo igual pa deporte i atletanan di Kòrsou.
Paralelo na e proseso di rekonosementu di Kòrsou na IOC, ta importante pa eksplorá otro posibilidatnan pa Kòrsou risibí sosten finansiero i sosten tékniko for di IOC. Kòrsou lo hasi uso di e oportunidat akí tambe pa “follow-up” riba e státus di nos petishon pa Kòrsou bira miembro di Panam Sports. Statutonan di Panam Sports a keda adaptá di tal forma, ku Kòrsou por apliká pa bira miembro. Esaki, Kòrsou a hasi tambe i ta wardando riba kontesta. Akseptashon na Panam Sports no solamente ta nifiká ku Kòrsou por partisipá ku su atletanan na weganan Panamerikano, sino tambe esaki tin e benefisio ku Kòrsou por risibí sosten finansiero i tékniko.
Ministerio di Enseñansa, Siensia, Kultura i Deporte ta spera di yega na palabrashonnan konkreto pa por duna nos atletanan e oportunidat pa representá nos pais i kompetí bou di e Bandera di Kòrsou.


text:
Bende kas i hur kas? At Home Curacao lo ayuda!
At Home Curaçao.nl ta e wèpsait independiente pa kasnan di Korsou. Riba e wèpsait bo ta hanja tur e kas nan ku ta hur i bende. Awor bo por hasi uso di e wèpsait pa bo mes tambe. E ta hopi facil, bo ta klik un par di biaha i bo kas, habitacion, kamber, apartment of flet ta aparesé riba e wèpsait kompletamente gratis! E wèpsait ta mustra e kantidad di propiedat di mas grandi, i ta hanja 250 bisitante pa dia. E number aki ta subi tur siman. E wèpsait no ta solamente pa makelaar of agentenan, e ta pa bendedó privá tambe.
En caso ku un kumpradó mustra interes pa kumpra bo kas, e bendedó privá tin e opshon pa usa e asistensia di un makelaar pa stimulá e benta.
Si bo ke kumpra un kas, bo por hasi uso di e asistensia di At Home Curacao, ku tin opertunidad riba financia.
At Home Curacao ta traha huntu ku makelaars i agentenan, ku no ta in dienst serka At Home Curacao.
E èksito i forsa di At Home Curacao ta den e combinashon i presentashon di oferta I aanvraag. E objectonan ku ta riba e wèpsait di At Home Curacao, ta wordu mira mundialmente, sin duda I facil pa hanja e wèpsait den un “zoekmachine” i via e red di social media. Si no ta logra pa pone bo kas riba e wèpsait bo por pidi yudansa.
Pa mas informashon: sales@athomecuracao.nl


text:
Control Empleado Publico ta muda di SVb Eagle pa Sun Plaza
Entrante diabierna 30 november 2018 Empleadonan Publico cu tabata ricibi control na Van Leeuwenhoekstraat (Ex-BGD), ta bay ricibi control medico na nos sucursal nobo situa den Sun Plaza, Lloyd G. Smith Blvd 160. Nos dokter di control ta situa unda antes tabata consultoria di dr. Lily Beke na Sun Plaza, na e parti abao meimei di Sun Plaza.
Tur empleado publico cu tabata ricibi control na Van Leeuwenhoekstraat (Ex-BGD) por acudi na e balie di Sun Plaza pa ricibi control entrante diabierna 30 november di 7:00 AM.
Empleadonan publico cu ta traha den onderwijs ta keda ricibi control na nos sucursal na Eagle.
Empleadonan publico cu ta ricibi control na San Nicolas y tur empleado cu ta traha den Sector Priva ta keda ricibi control na e mesun sucursalnan di SVb.
Pa cualkier pregunta of remarka por tuma contacto cu SVb na 527-2700, of usa nos formulario di contacto.


text:
KRALENDIJK – Diputado Elvis Tjin Asjoe no ta strobando ningun investigashon. Esaki e direktor di BonLab Reginald Yonchi Dortalina a trese dilanti rekshonando riba un karta ku supuesto trahadónan di BonLab a manda pa prensa. N’e momentunan aki e ta riba non-aktif debí na un investigashon ku ta tumando lugá kontra su persona na BonLab. Dortalina: ”M’a tuma nota di un komunikado ku algun supuesto trahadó di Bonlab a publiká akusando ami i diputado Tjin-a-Sjoe di yen di kos mahos. Manera ya ta bisto, polítika ta hungando su wega. Ta trata na provokami pa bisa algu mientras ku ta bon konosí, ku mi tin prohibishon pa papia (spreekverbod) tokante Bonlab. Lo yega e dia ku lo mi aklará tur kos. Por lo pronto mi ta apstené mi mes di papia tokante di Bonlab i ta warda ku tur pasenshi di mundu e resultado di e investigashon ku ta tumando lugá.
”Loke sí mi por papia di dje ta di e polítika sushi ku ta tumando lugá. Ta usando hende pa hunga polítika sushi kontra diputado Elvis Tjin-a-Sjoe. Ta bèrdat ku nos a lanta huntu den Antriol i ku nos ta amigu. Mi no por nenga esei. Ta bèrdat tambe ku mi tin kasi 4 luna sin papia ku Tjin Asjoe. Asta mi por bisa ku mi ta hopi rabiá kuné mes, pa motibu ku e ni sikiera a reakshoná riba un inhustisia ku a keda kometé kontra mi persona. E no ta kontestá mi yamadanan ni mi appnan”, Dortalina ta bisa.
Segun Dortalina, Tjin Asjoe sèmper a bisa ku e ta distansiá su mes for di tur loke ku ta pinta di ta favoritismo pa su persona, pa nan no tild’é di kier yud’é òf defendé. Nèt loke e no tabata ke, ta pasa kuné aworaki. Esaki ta inhustu.
”Mi kier aklará esaki pa e polítikonan ku ta tira piedra skonde man i ku ta hasi uso di hende pa logra defamá e diputado. Pues no ta bèrdat ku Elvis Tjin Asjoe ta strobando ningun investigashon. No ta bèrdat ku e ta defendiendo mi. E ni sikiera a papia kumi den e ultimo 4 lunanan.
”Den tur loke nos hasi, nos mester kòrda di ta sèmper sinsero i hustu. No kalumniá hende inhustamente. No lanta falsu testimonio kontra bo próhimo. No usa mi nòmber pa daña nòmber di otro.
Si bo ta inosente bo no tin mester di ningun hende pa defendé bo. Anto si mester defendé mi polítikamente, lo mi por hasi esaki mihó ku Elvis.


text:
CAft ta controla… Di antemano, y despues…
ÔÇśNever a dull dayÔÇÖ den politica na Aruba, mescos cu den cualkier otro pais. Nos no a caba di sali drechi di e comedia...
Tocante blackout y… Loke tin nan tras…
Aruba di mal manera por a cera conoci atrobe cu e fenomeno di ÔÇśblackoutÔÇÖ. Esaki naturalmente ta causa iritacion di banda di publico, y...
Por tin ministro delincuente… Con preveni pa haya mas…?
Den e dianan aki tin tratamento den corte di un di e casonan grandi di corupcion den cual ministronan den anterior gabinete(nan) ta acusado...
Pakico mester anda… Cu cuidao cu canasta basico…
Djis un noticia riba un dia cualkier, cu sin embargo a yama nos atencion. No pasobra ta trata un problema na nos pais, si...
E wega ta sigui… Manera nada no a pasa…
Apenas gobierno di Reino a tuma e decision di no duna gobierno di Aruba un instruccion pa adapta presupuesto 2022, cu aparentemente e wega...
Ola di socialismo… Pero cu mas realismo…?
Aunke semper nos comentarionan den e Editorial aki ta referi na tema cu ta directamente relaciona cu nos situacion interno, ta bon pa de...
Papiamento: un problema so… Di un sistema obsoleto…
Nos tin e impresion cu un di e puntonan cardinal di reforma y innovacion den ense├▒anza ta na punto di bira debate publico atrobe....
Integridad hayando forma…? Pero cu tur ta cumpli…?
Cu interes nos a tuma nota di e desaroyonan riba tereno di integridad den e aparato publico. Un asunto cu lo mester a haya...
Mester celebra cu… No tin nada structural…
Ta parce nos un poco dificil pa comprende e jubilo cu e noticia di diabierna pasa, for di Den Haag, a causa den seno...
No tin aanwijzing…Pasobra Aruba a cumpli…
Ayera Conseho di Ministro di Reino a yega na conclusion cu no ta necesario duna gobierno di Aruba un instruccion pa adapta nan presupuesto...


text:
WILLEMSTAD- 2 di febrüari 2018 – E kampaña di konsientisashon di Ofisina di Turismo di Kòrsou (CTB) ‘Kòrsou ta dushi. Bib’é. Stim’é!’ lo ta den Karnaval 2018. ‘Kòrsou ta dushi’ ta e kampaña di konsientisashon ku CTB a lansa aña pasá ku e meta pa pone énfasis riba e privilegio di ta biba na Kòrsou i tur e aspektonan positivo di nos isla.
Durante di Karnaval 2018 komunidat lo por atmirá un road-piece di ‘Kòrsou ta dushi’ na komienso di e diferente marchanan. Ademas lo tin un trailer dekorá ku e tema di ‘Kòrsou ta dushi’ kompañá pa un promo tim ku lo repartí stèker di e kampaña. Bishitá e página di Facebook i e wèpsait korsoutadushi.com pa bo sa mas di e kampaña. Karnaval 2018; Kòrsou ta dushi. Bib’é. Stim’é!


text:
Directie Informatievoorziening en Automatisering (DIA)
Departamento di Informatica y Automatisacion ta encarga cu maneho di e infrastructura di informacion y comunicacion manera cu ta uz’e den e aparato gubernamental Arubiano. E infrastructura di TIC (Tecnologia di Informacion y Comunicacion) ta basa ariba un cantidad di componente 'state-of-the-art' manera un red masha confiabel cu practicamente ta conecta tur departamento cu otro, posibilidad di comunicacion entre e departamentonan y diferente sistema di computer cu ta asisti diferente departamento den ehecucion di nan trabou diario.
DIA tin un cantidad di empleado talentoso y cualifica cu ta varia di tecnico di computer te specialista den administracion di empresa, den servicio pa por realisa loke ta ariba menciona. Ora di busca empleado pa yena vacatura, DIA ta uza criterio stricto pa seleciona un empleado pa asina garantisa cu su nivel di calidad ta keda manteni. Tur empleado ta labora na e oficina di DIA na Playa, na unda e Servicedesk central tambe ta estableci. E sala di computer ta ubica na un otro sitio ariba e isla.
Fuera cu DIA ta maneha diariamente e rednan di computer y comunicacion cu ta den uzo, e ta envolvi tambe den un cantidad grandi di proyecto cu den mayor of menor medida tin di haber cu TIC. Asina DIA tabata entre otro envolvi cu e desaroyo di e website aki.
DIA semper ta interesa pa haya contacto cu empleadonan potencial. Si tin interes pa sera conoci di mas cerca cu nos, por tuma contacto cu nos pa medio di e adres di E-mail aki riba menciona.


text:
KRALENDIJK – NOTISIA LIVE 99 FM TA DISPONÉ DI E INFORMASHON KU DAISY COFFIE LO NO TA KONTENTU PA E FORMA KU EL A KEDA TRATÁ PA E LIDER POLÍTIKO DI PARTIDO MPB ELVIS TJIN ASJOE I DIREKTIVA DI E PARTIDO. E KIEBRO ENTRE SU PERSONA KU MPB TA INEVITABEL.
PROBABLEMENTE TIN UN KARTA KABA KU A BAI PA GEZAGHÈBER EDISON RIJNA KAMINDA E TA SPLIKA DI E SITUASHON I DESISHON KU EL A TUMA.
OUNKE DAISY COFFIE A BAI KU SU ASIENTO, ESAKI LO NO AFEKTÁ E GOBERNASHON AKTUAL MIRANDO KU AINDA KOALISHON LO KONTA KU UN MAYORIA DI 5 ASIENTO.
NOTISIA LIVE 99 FM LO DRENTA KU MAS DETAYE MAÑAN MAINTA 7OR.
FUENTE: AIMED AYUBI.
NOTISIA KU BO POR KONFIA.


text:
Departamento di Salud Publico Aruba y Ministerio di Salud, cu e animo pa sigui dal stapnan firme den direccion di nos recuperacion y teniendo den consideracion educacion y futuro di nos muchanan cu no por sigui wordo stroba, ta bin cu: VACUNATHON, YOUTH EDITION!
Diasabra awo, dia 10 di Juli, tur mucha cuminsando di 12 aña por acudi na Centro Libertador Betico Croes na Santa Cruz pa wordo registra y vacuna.
Pa facilita e trabounan administrativo, na e Vacunathon, mayor/voogd di un menor por cuminsa registra y aplica pa e vacuna siguiendo e instruccionan di e Aruba Health App trahando un profile nobo pa cada mucha.
Si mayor/voogd di e mucha no tin acceso na internet of na sistema digital, esaki no ta problema; por registra e mucha tambe pa medio di un di e opcionnan aki:
Yama 280-0101.
Pasa personalmente na Centro Libertador Betico Croes di dialuna pa diabierna entre 8:30am cu 11:30am.
Pasa na DVG su oficina na Caya Ing. Roland Lacle #4 y registra durante oranan di oficina.
Pa esnan cu no logra registra prome cu dia di e VacunaTHON, Youth Edition (10 di Juli 2021), tambe ta posibel pa haci e registracion e dia ey mes na Centro Libertador Betico Croes.
Ariba e dia aki di VacunaTHON, Youth Edition; un di e mayornan mester presenta cu e yiu menor di edad pa vacuna. Mayor cu ainda no a vacuna, por vacuna hunto cu su yiu tambe.
E vacuna tambe ta disponibel pa muchanan indocumenta cu lo mester registra personalmente na DVG of Centro Libertador Betico Croes na Santa Cruz. Si no ta logra haci esaki por registra ariba e diasabra di e VacunaTHON mes presentando cu un di su mayornan y su paspoort pa asina wordo vacuna.
Pa cualkier informacion, subi nos website www.dvg.aw of nos facebook page of por yama na 522-4200 of 280-0101.


text:
KRALENDIJK- Dia 19 di mart 2022, Tirabon un bes mas a organisá un torneo di e deporte tiru manera ta kustumber. E bia aki e nòmber di e torneo tabata, “Flatten the curve- COVID”. E tema aki a wòrdu skohé relashoná ku e pandemia di e vìús di korona ku a asota mundu. Den un forma simbóliko tiradónan deportista partisipante a trata na kaba ku e vìrús di korona i Gandy a sa di mandé plàt.
Riba fecha di e torneo, wer tabata parsialmente nublá ku algun spat leve di áwaseru lokal. Bientu tabata supla generalmente For di direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo).
E Parkour ku a skohe pa e torneo tabata “practical shooting” riba 5, 10, 15 i 25 meter di distansia ku sierto opstakulo den kaminda uzando un kombinashon di pistol i rifel, kaliber 9mm i .22 largu. E sponsor prinsipal pa e toreo tabata Best brands Bonaire. Premionan tabata pa terser lugá, un gift card na balor di 25 Dollars, segundo lugá, un kaha di e bebida energante yamá Monster i pa e ganador apsoluto, un gift card na balor di 75 Dollars.
Premio
Na di terser lugá a sali Quinlan de Lanoy, Theursten Winklaar a bai ku e premio di segundo lugá i Gandy Mauricio a sali e ganador apsoluto ku un skor di 197 punto i a bai ku e premio maksimo. Pa e torneo aki a skohe pa e método di “hits” pa e skor. Aki e tiradó deportista mester trata na skor mas tantu punto posibel dentro di 4 minut i pa despues dentro di 1 minut tira riba 5 blas.
Na final di e kompetensia, e tesorero i tambe sekretario di Tirabon, señor Eric Soleana i Jadyr da Silva Piloto a hiba palabra felisitando Gandy i gradisiendo tur partisipante.


text:
3 di yüni
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
3 di yüni ta e di 154 dia di aña (155 den un schrikkeljaar) riba e kalènder gregoriano. Ta resta 211 dia pa finalisa e aña.
A sosodé[editá | editá fuente]
- 1621 - West Indische Compagnie ta wòrdu fundá dor di "Staten-Generaal", e parlamento di Hulanda.
- 2006 - E union entre Serbia i Montenegro ta yega su fin. Montenegro ta deklará su mes formalmente independiente.
- 2010 - Den e kandela grandi na Dhaka, Bangladesh por lo menos 100 hende ta muri.
A nase[editá | editá fuente]
- 1808 - Jefferson Davis (f.1889), presidente di Merka (1861-1865)
- 1951 - Jill Biden, promé dama di Estadonan Uni di Merka
- 1986 - Rafael Nadal, tenista spaño


text:
WILLEMSTAD- 19 di mei 2020 – Resientemente durante di un konferensia di prensa Minister di Desaroyo Ekonómiko sra. Giselle Mc William huntu ku Ofisina di Turismo di Kòrsou (CTB), Curaçao Hospitality and Tourism Association (CHATA) i Curaçao Airport Holding (CAH) a presentá e promé fase di un plan di rekuperashon pa turismo. Manera konosí den kuadro di e desaroyonan di e pandemia Covid-19 turismo na Kòrsou a keda kompletamente paralisá. E plan ta enserá introdukshon di turismo na Kòrsou di forma kontené kaminda ta aseptá un grupo selekto di turista pa bishitá Kòrsou. Di e forma aki gradualmente por kuminsá restourá aktividatnan ekonómiko i na mes momentu stimulá empleo. Ku e plan aki ta kuminsá promové e destinashon Kòrsou di tal manera ku lo por ta adelantá riba nos kompetensia.
Lo kuminsá promé ku Hulanda komo e merkado primario konsiderando ku ya Kòrsou ta risibiendo buelonan semanal for di Hulanda. Pa e plan di rekuperashon CTB a identifiká 6 grupo di enfoke; esta turistanan ku kier keda pa un tempu largu, personanan ku ta skohe pa ehersé nan trabou for di diferente destinashon hasiendo uso di teknologianan digital di telekomunikashon, personanan ku tin un di dos kas na Kòrsou, personanan prosedente di Kòrsou ku ta biba den eksterior, profeshonalnan ku lo mester bishitá Kòrsou pa traha den un grupo di trabou i esnan ku skohe pa keda ménos ku 14 dia. E delaster grupo lo disfrutá di su vakashon solamente bou di e kondishonnan mará na e periodo di karentena.
E proposishon di benta pa e promé fase lo ta dirigí riba benta di paketenan na personanan interesá den biaha pa Kòrsou pa un mínimo di 7 dia i un máksimo di 180 dia i ku ta dispuesto pa bai den karentena obligatorio e promé 14 dianan na un akomodashon designá. Despues di e periodo di e 14 dianan di karentena obligatorio e bishitante ta hasi un tèst di Covid-19 i sí esaki resultá negativo e bishitante ta liber pa skohe un otro akomodashon i tambe disfrutá di nos pais naturalmente teniendo kuenta ku tur e reglanan aplikabel pa e komunidat lokal. Den kaso ku e bishitante kier keda ménos ku 14 dia e lo disfrutá di su vakashon solamente bou di e kondishonnan mará na e periodo di karentena. CHATA a hasi un sondeo pa asina tin un indikashon di e hotèlnan ku lo ta disponibel pa fungi komo un hotèl di karentena. Ministerio di Salubridat, Medio Ambiente i Naturalesa (GMN) a proveé reglanan di protokòl pa tantu e hotèlnan ku lo fungi komo hotèl di karentena komo tambe e otro hotèlnan. Hotèlnan lo introdusí proseduranan standart inkluyendo nombramentu di un persona enkargá ku e parti di protokòl di higiena i e empleadonan lo risibí training di entre otro GMN i CHATA. Durante e konferensia di prensa, CHATA a presentá Minister Mc William un kopia digital di e ‘Best Practice Protocol Report’. E rapòrt a keda trahá pa e ‘New Normal Committee’ di CHATA den kolaborashon ku Ministerio di Desaroyo Ekonómiko (MEO) i GMN.
Den e promé fase e plan lo ta dirigí riba elementonan ku ta kuadra ku e realidat kual nos ta aden na e momentunan aki. Lo pone énfasis riba elementonan manera trankilidat i e solo, playa i santu kual ta e ingredientenan pa laga e persona por rekargá su mes. Den e promoshon CTB lo pone énfasis riba Kòrsou komo un sitio seif, un santuario, un kaminda pa bo por bai pa ta leu for di tur loke ta pasando. E promoshon lo inkluí e mensahe; Curaçao, your home away from home, now available. E plan di promoshon ta inkluí kampañanan digital, aviso den korantnan na Hulanda i tambe komunikadonan pa prensa hulandes.
Na yegada di e pasaheronan na Aeropuerto Internashonal Hato nan lo pasa konforme e proseduranan ya stipulá na aeropuerto pa e parti di chekeo serka funshonarionan di GMN. Tur pasahero lo mester sigui e reglanan di higiena stipulá na aeropuerto. Tin diferente bòrchi di indikashon referente distansia sosial i demas reglanan di higiena pa asina e pasaheronan ta na altura.
Pa klousurá Minister Mc William ta indiká ku pa e plan ta eksitoso e ta rekerí trabou di ekipo i reglanan stringente di higiena. Ta start chikí di forma kontrolá pa basá riba evaluashon kontinuo gradualmente por sigui ekstendé e konsepto pa otro akomodashonnan i merkadonan. Huntu nos por sigui avansá pa traha riba rekuperashon di Kòrsou su aktividatnan ekonómiko. Nos mester kuminsá habri nos turismo bèk di un manera ‘smart & safe’.


text:
E Vaticano a bisa cu iglesia catolico no lo bendiciona e union entre pareha di mesun sex. “E bendicion di union homosexual no por considera licito”, e oficina principal doctrinal di vaticano a bisa. E congregacion pa doctrina di fe. E declaracion a keda aproba pa Papa Francisco.
E ta bisa cu no ta licito imparti un bendicion di relacion of pareha, incluyendo estable, cu ta involucra actividad sexual pafo di matrimonio, manera ta e caso di union di pareha di mesun sex.
E declaracion ta bisa cu gays y lesbiana, manera individuo, por ricibi un bendicion di ta biba cu enseñanza di iglesia. “E decision no ta exclui e bendicion otorga pa persona individual cu ta homosexual, cu ta manifesta di e boluntad di biba un fidelidad cu plan revela di Dios cu ta propone e enseñanza di iglesia.
E bendicion di union entre persona di e mesun sex, lo manda un señal cu iglesia catolico un aprobacion y alenta un eleccion y un forma di bida cu no por reconoce manera ordena cu plannan revela di Dios.
E declaracion ta bisa cu Dios nunca lo laga di bendiciona cada un di su yiunan peregrino di e mundo aki, pero no por bendeci e pica. Durante un comentario proporciona cu e declaracion, e vaticano ta afirma cu e huicio negativo di e bendicion di union di persona cu mesun sex no ta implica un huicio di e personanan.
Segun e vaticano, e declaracion a keda emiti manera un contesta di e preguntanan di e dos pastornan y e fielnan di e cuestion aki.


text:
25 di novèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
25 di novèmber ta e di 329 dia di aña (330 den un schrikkeljaar) riba e kalènder gregoriano. Ta resta 36 dia pa e aña terminá.
A sosodé[editá | editá fuente]
- 1922 - Na Italia Benito Mussolini, promé minister di e gobièrnu nobo di koalishon, ta wòrdu otorgá podernan amplio dor di parlamento italiano.
- 1975 - Sürnam ta independisá di Hulanda.
A nase[editá | editá fuente]
A fayesé[editá | editá fuente]
- 2016 - Fidel Castro (90), polítiko, revolushonario i diktador cubano.
A selebrá/konmemorá[editá | editá fuente]
- Sürnam - Dia di Independensia
- Bosnia Herzogovina - Dia Nashonal
- Dia Internashonal pa elimina Violensia kontra Hende Muhé